P9_TA(2020)0225

Determinazzjoni ta' riskju ċar ta' ksur gravi tal-istat tad-dritt mir-Repubblika tal-Polonja

Riżoluzzjoni tal-Parlament Ewropew tas-17 ta' Settembru 2020 dwar il-proposta għal deċiżjoni tal-Kunsill dwar id-determinazzjoni ta' riskju ċar ta' ksur gravi tal-istat tad-dritt mir-Repubblika tal-Polonja (COM(2017)0835 – 2017/0360R(NLE))

(2021/C 385/33)

Il-Parlament Ewropew,

— wara li kkunsidra l-proposta għal deċiżjoni tal-Kunsill (COM(2017)0835),

— wara li kkunsidra t-Trattat dwar l-Unjoni Ewropea, u b'mod partikolari l-Artikolu 2 u l-Artikolu 7(1) tiegħu,

— wara li kkunsidra l-Karta tad-Drittijiet Fundamentali tal-Unjoni Ewropea,

— wara li kkunsidra l-Konvenzjoni Ewropea għall-Protezzjoni tad-Drittijiet tal-Bniedem u l-Libertajiet Fundamentali u l-Protokolli tagħha,

— wara li kkunsidra d-Dikjarazzjoni Universali tad-Drittijiet tal-Bniedem,

— wara li kkunsidra t-trattati internazzjonali dwar id-drittijiet tal-bniedem tan-Nazzjonijiet Uniti, bħall-Patt Internazzjonali dwar id-Drittijiet Ċivili u Politiċi,

— wara li kkunsidra l-Konvenzjoni tal-Kunsill tal-Ewropa dwar il-prevenzjoni u l-ġlieda kontra l-vjolenza fuq in-nisa u l-vjolenza domestika (il-Konvenzjoni ta' Istanbul),

— wara li kkunsidra r-riżoluzzjoni leġiżlattiva tiegħu tal-20 ta' April 2004 dwar il-Komunikazzjoni tal-Kummissjoni dwar l-Artikolu 7 tat-Trattat dwar l-Unjoni Ewropea: Ir-rispett u l-promozzjoni tal-valuri li fuqhom hija bbażata l-Unjoni (1),

— wara li kkunsidra l-Komunikazzjoni tal-15 ta' Ottubru 2003 mill-Kummissjoni lill-Kunsill u lill-Parlament Ewropew dwar l-Artikolu 7 tat-Trattat dwar l-Unjoni Ewropea – Ir-rispett u l-promozzjoni tal-valuri li fuqhom hija bbażata l-Unjoni (2),

— wara li kkunsidra l-Komunikazzjoni tal-Kummissjoni tal-11 ta' Marzu 2014 lill-Parlament Ewropew u lill-Kunsill, “Qafas ġdid tal-UE biex jissaħħaħ l-Istat tad-Dritt” (3),

— wara li kkunsidra r-riżoluzzjoni tiegħu tat-13 ta' April 2016 dwar is-sitwazzjoni fil-Polonja (4),

— wara li kkunsidra r-riżoluzzjoni tiegħu tal-14 ta' Settembru 2016 dwar l-iżviluppi reċenti fil-Polonja u l-impatt tagħhom fuq id-drittijiet fundamentali kif stabbiliti fil-Karta tad-Drittijiet Fundamentali tal-Unjoni Ewropea (5),

— wara li kkunsidra r-riżoluzzjoni tiegħu tal-15 ta' Novembru 2017 dwar is-sitwazzjoni tal-istat tad-dritt u tad-demokrazija fil-Polonja (6),

— wara li kkunsidra l-attivazzjoni mill-Kummissjoni tad-djalogu strutturat skont il-Qafas tal-Istat tad-Dritt f'Jannar 2016,

— wara li kkunsidra r-Rakkomandazzjoni tal-Kummissjoni (UE) 2016/1374 tas-27 ta' Lulju 2016 dwar l-istat tad-dritt fil-Polonja (7),

— wara li kkunsidra r-Rakkomandazzjoni tal-Kummissjoni (UE) 2017/146 tal-21 ta' Diċembru 2016 dwar l-istat tad-dritt fil-Polonja komplementari għar-Rakkomandazzjoni (UE) 2016/1374 (8);

— wara li kkunsidra r-Rakkomandazzjoni tal-Kummissjoni (UE) 2017/1520 tas-26 ta' Lulju 2017 dwar l-istat tad-dritt fil-Polonja komplementari għar-Rakkomandazzjonijiet (UE) 2016/1374 u (UE) 2017/146 (9),

— wara li kkunsidra r-Rakkomandazzjoni tal-Kummissjoni (UE) 2018/103 tal-20 ta' Diċembru 2017 dwar l-istat tad-dritt fil-Polonja komplementari għar-Rakkomandazzjonijiet (UE) 2016/1374, (UE) 2017/146 u (UE) 2017/1520 (10),

— wara li kkunsidra r-riżoluzzjoni tiegħu tal-1 ta' Marzu 2018 dwar id-deċiżjoni tal-Kummissjoni biex jiġi attivat l-Artikolu 7(1) tat-TUE minħabba s-sitwazzjoni fil-Polonja (11),

— wara li kkunsidra r-riżoluzzjoni tiegħu tal-14 ta' Novembru 2019 dwar il-kriminalizzazzjoni tal-edukazzjoni sesswali fil-Polonja (12),

— wara li kkunsidra r-riżoluzzjoni tiegħu tat-18 ta' Diċembru 2019 dwar id-diskriminazzjoni pubblika u d-diskors ta' mibegħda kontra persuni LGBTI, inklużi żoni mingħajr LGBTI (13),

— wara li kkunsidra r-riżoluzzjoni tiegħu tas-16 ta' Jannar 2019 dwar is-sitwazzjoni tad-drittijiet fundamentali fl-Unjoni Ewropea fl-2017 (14),

— wara li kkunsidra r-riżoluzzjoni tiegħu tat-3 ta' Mejju 2018 dwar il-pluraliżmu tal-midja u l-libertà tal-midja fl-Unjoni Ewropea (15),

— wara li kkunsidra r-riżoluzzjoni tiegħu tas-16 ta' Jannar 2020 dwar is-seduti ta' smigħ li għaddejjin bħalissa skont l-Artikolu 7(1) tat-TUE fir-rigward tal-Polonja u l-Ungerija (16),

— wara li kkunsidra r-riżoluzzjoni tiegħu tas-17 ta' April 2020 dwar azzjoni koordinata tal-UE biex tikkumbatti l-pandemija tal-COVID-19 u l-konsegwenzi tagħha (17),

— wara li kkunsidra r-riżoluzzjoni tiegħu tal-25 ta' Ottubru 2016 li tinkludi rakkomandazzjonijiet lill-Kummissjoni dwar l-istabbiliment ta' mekkaniżmu tal-UE dwar id-demokrazija, l-istat tad-dritt u d-drittijiet fundamentali (18),

— wara li kkunsidra r-riżoluzzjoni tiegħu tat-13 ta' Frar 2019 dwar ir-rigressjoni attwali tad-drittijiet tan-nisa u tal-ugwaljanza bejn is-sessi fl-UE (19),

— wara li kkunsidra r-rizoluzzjoni tiegħu tat-28 ta' Novembru 2019 dwar l-adeżjoni tal-UE għall-Konvenzjoni ta' Istanbul u l-miżuri l-oħra biex tiġi miġġielda l-vjolenza abbażi tal-ġeneru (20),

— wara li kkunsidra r-riżoluzzjoni leġiżlattiva tiegħu tal-4 ta' April 2019 dwar il-proposta għal regolament tal-Parlament Ewropew u tal-Kunsill dwar il-protezzjoni tal-baġit tal-Unjoni f'każ ta' nuqqasijiet ġeneralizzati fir-rigward tal-istat tad-dritt fl-Istati Membri (21),

— wara li kkunsidra r-riżoluzzjoni leġiżlattiva tiegħu tas-17 ta' April 2019 dwar il-proposta għar regolament tal-Parlament Ewropew u tal-Kunsill li jistabbilixxi l-Programm dwar id-Drittijiet u l-Valuri (22),

— wara li kkunsidra l-erba' proċeduri ta' ksur imnedija mill-Kummissjoni kontra l-Polonja fir-rigward tar-riforma tas-sistema ġudizzjarja Pollakka, li l-ewwel tnejn minnhom irriżultaw f'sentenzi tal-Qorti tal-Ġustizzja (23) li sabet ksur tat-tieni subparagrafu tal-Artikolu 19(1) tat-Trattat dwar l-Unjoni Ewropea li jistabbilixxi l-prinċipju ta' protezzjoni ġudizzjarja effettiva, filwaqt li ż-żewġ proċeduri l-oħra għadhom pendenti,

— wara li kkunsidra t-tliet seduti ta' smigħ tal-Polonja li saru fl-2018 mill-Kunsill Affarijiet Ġenerali fi ħdan il-qafas tal-proċedura tal-Artikolu 7(1) tat-TUE,

— wara li kkunsidra r-rapport tal-missjoni tat-3 ta' Diċembru 2018, b'segwitu għaż-żjara mill-Kumitat għal-Libertajiet Ċivili, il-Ġustizzja u l-Intern f'Varsavja mid-19 sal-21 ta' Settembru 2018, u s-seduti ta' smigħ dwar is-sitwazzjoni tal-istat tad-dritt fil-Polonja li saru f'dak il-Kumitat fl-20 ta' Novembru 2018 u fit-23 ta' April 2020;

— wara li kkunsidra r-rapporti annwali tal-Aġenzija tal-Unjoni Ewropea għad-Drittijiet Fundamentali u l-Uffiċċju Ewropew ta' Kontra l-Frodi,

— wara li kkunsidra r-rakkomandazzjonijiet 2018 tad-WHO dwar is-saħħa sesswali u riproduttiva u d-drittijiet relatati tal-adolexxenti,

— wara li kkunsidra s-sentenza tal-Qorti Ewropea tad-Drittijiet tal-Bniedem tal-24 ta' Lulju 2014, Al Nashiri v. Il-Polonja (numru tar-rikors 28761/11),

— wara li kkunsidra l-Artikoli 89 u 105(5) tar-Regoli ta' Proċedura tiegħu,

— wara li kkunsidra l-opinjoni tal-Kumitat għad-Drittijiet tan-Nisa u l-Ugwaljanza bejn is-Sessi,

— wara li kkunsidra r-rapport interim tal-Kumitat għal-Libertajiet Ċivili, il-Ġustizzja u l-Intern (A9-0138/2020),

A. billi l-Unjoni hija bbażata fuq il-valuri tar-rispett għad-dinjità tal-bniedem, il-libertà, id-demokrazija, l-ugwaljanza, l-istat tad-dritt u r-rispett għad-drittijiet tal-bniedem, inklużi d-drittijiet tal-persuni li jagħmlu parti minn minoranzi, kif stipulat fl-Artikolu 2 tat-Trattat dwar l-Unjoni Ewropea u kif rifless fil-Karta tad-Drittijiet Fundamentali tal-Unjoni Ewropea u minqux fit-trattati internazzjonali dwar id-drittijiet tal-bniedem;

B. billi, b'kuntrast mal-Artikolu 258 tat-Trattat dwar il-Funzjonament tal-Unjoni Ewropea, il-kamp ta' applikazzjoni tal-Artikolu 7 tat-Trattat dwar l-Unjoni Ewropea mhuwiex limitat għall-oqsma koperti bid-dritt tal-Unjoni, kif indikat fil-Komunikazzjoni tal-Kummissjoni tal-15 ta' Ottubru 2003, u billi l-Unjoni għalhekk tista' tivvaluta l-eżistenza ta' riskju ċar ta' ksur serju tal-valuri komuni msemmija fl-Artikolu 2 tat-Trattat dwar l-Unjoni Ewropea mhux biss f'każ ta' ksur f'dan il-qasam limitat iżda anki f'każ ta' ksur f'qasam fejn l-Istati Membri jaġixxu b'mod awtonomu;

C. billi kwalunkwe riskju ċar ta' ksur serju minn Stat Membru tal-valuri msemmija fl-Artikolu 2 tat-Trattat dwar l-Unjoni Ewropea ma jikkonċernax biss lill-Istat Membru individwali fejn jimmaterjalizza r-riskju iżda għandu impatt negattiv fuq l-Istati Membri l-oħra, fuq il-fiduċja reċiproka bejn l-Istati Membri u fuq in-natura proprja tal-Unjoni;

D. billi l-Istati Membri, f'konformità mal-Artikolu 49 tat-Trattat dwar l-Unjoni Ewropea, liberament u volontarjament, impenjaw ruħhom favur il-valuri komuni msemmija fl-Artikolu 2 tiegħu;

1. Jiddikjara li t-tħassib tal-Parlament jirrigwarda l-kwistjonijiet li ġejjin: — il-funzjonament tas-sistema leġiżlattiva u dik elettorali, — l-indipendenza tal-ġudikatura u d-drittijiet tal-imħallfin, — il-protezzjoni tad-drittijiet fundamentali;

2. Itenni l-pożizzjoni tiegħu, espressa f'diversi riżoluzzjonijiet tiegħu dwar is-sitwazzjoni tal-istat tad-dritt u d-demokrazija fil-Polonja, li l-fatti u x-xejriet imsemmija f'din ir-riżoluzzjoni meħuda flimkien jirrappreżentaw theddida sistemika għall-valuri tal-Artikolu 2 tat-Trattat dwar l-Unjoni Ewropea (TUE) u jikkostitwixxu riskju ċar ta' ksur serju tiegħu;

3. Jesprimi t-tħassib serju tiegħu li, minkejja tliet seduti ta' smigħ mal-awtoritajiet Pollakki fil-Kunsill, diversi skambji ta' fehmiet fil-Kumitat għal-Libertajiet Ċivili, il-Ġustizzja u l-Intern tal-Parlament Ewropew fil-preżenza tal-awtoritajiet Pollakki, rapporti allarmanti min-Nazzjonijiet Uniti, l-Organizzazzjoni għas-Sigurtà u l-Kooperazzjoni fl-Ewropa (OSKE) u l-Kunsill tal-Ewropa, u erba' proċeduri ta' ksur imnedija mill-Kummissjoni, is-sitwazzjoni tal-istat tad-dritt fil-Polonja mhux biss ma ġietx indirizzata iżda ddeterjorat serjament minn mindu ġiet skattata l-proċedura msemmija fl-Artikolu 7(1) tat-TUE; huwa tal-fehma li d-diskussjonijiet fil-Kunsill fi ħdan il-qafas tal-proċedura msemmija fl-Artikolu 7(1) tat-TUE la kienu regolari u lanqas strutturati, u la indirizzaw b'mod suffiċjenti l-kwistjonijiet sostanzjali li kienu jeħtieġu l-attivazzjoni tal-proċedura u lanqas ma identifikaw b'mod adegwat l-impatt li l-azzjonijiet tal-Gvern Pollakk qed ikollhom fuq il-valuri msemmija fl-Artikolu 2 tat-TUE;

4. Jinnota li l-proposta motivata tal-Kummissjoni tal-20 ta' Diċembru 2017 f'konformità mal-Artikolu 7(1) tat-TUE, rigward l-istat tad-dritt fil-Polonja: proposta għal Deċiżjoni tal-Kunsill dwar id-determinazzjoni ta' riskju ċar ta' ksur gravi tal-istat tad-dritt mir-Repubblika tal-Polonja ( 24 ) għandha kamp ta' applikazzjoni limitat, li huwa s-sitwazzjoni tal-istat tad-dritt fil-Polonja fis-sens strett tal-indipendenza tal-ġudikatura; jara ħtieġa urġenti li l-kamp ta' applikazzjoni tal-proposta motivata jitwessa' billi jiġu inklużi riskji ċari ta' ksur serju ta' valuri bażiċi oħra tal-Unjoni, speċjalment id-demokrazija u r-rispett għad-drittijiet tal-bniedem;

5. Huwa tal-fehma li l-aħħar żviluppi fis-seduti ta' smigħ li għaddejjin bħalissa skont l-Artikolu 7(1) tat-TUE għal darb'oħra jissottolinjaw il-ħtieġa imminenti ta' mekkaniżmu komplementari u preventiv tal-Unjoni dwar id-demokrazija, l-istat tad-dritt u d-drittijiet fundamentali kif propost fir-riżoluzzjoni tiegħu tal-25 ta' Ottubru 2016;

6. Itenni l-pożizzjoni tiegħu dwar il-proposta għal regolament tal-Parlament Ewropew u tal-Kunsill dwar il-protezzjoni tal-baġit tal-Unjoni f'każ ta' nuqqasijiet ġeneralizzati fir-rigward tal-istat tad-dritt fl-Istati Membri, inkluża l-ħtieġa li jiġu ssalvagwardjati d-drittijiet tal-benefiċjarji, u jistieden lill-Kunsill jibda negozjati interistituzzjonali malajr kemm jista' jkun;

7. Itenni l-pożizzjoni tiegħu fir-rigward tal-pakkett baġitarju għall-Programm il-ġdid dwar iċ-Ċittadini, l-Ugwaljanza, id-Drittijiet u l-Valuri fi ħdan il-qafas finanzjarju pluriennali li jmiss, u jitlob lill-Kunsill u lill-Kummissjoni jiżguraw li jiġi pprovdut finanzjament adegwat lill-organizzazzjonijiet nazzjonali u lokali tas-soċjetà ċivili biex ikabbru l-għeruq għall-appoġġ għad-demokrazija, l-istat tad-dritt u d-drittijiet fundamentali fl-Istati Membri, inkluża l-Polonja;

Il-funzjonament tas-sistema leġiżlattiva u dik elettorali fil-Polonja

Użu tas-setgħat ta' reviżjoni kostituzzjonali mill-Parlament Pollakk

L-użu ta' proċeduri leġiżlattivi mħaffa

10. Jiddeplora l-użu frekwenti ta' proċeduri leġiżlattivi mħaffa mill-Parlament Pollakk biex jadotta leġiżlazzjoni kruċjali li tfassal mill-ġdid l-organizzazzjoni u l-funzjonament tal-ġudikatura, mingħajr konsultazzjoni sinifikanti mal-partijiet ikkonċernati, inkluża l-komunità ġudizzjarja ( 39 )

Il-liġi elettorali u l-organizzazzjoni tal-elezzjonijiet

11. Jinnota bi tħassib li l-OSKE kkonkludiet li l-preġudizzju u r-retorika intolleranti tal-midja fil-kampanja għall-elezzjonijiet parlamentari ta' Ottubru 2019 kienu ta' tħassib sinifikanti ( 40 ) u li, filwaqt li l-kandidati kollha setgħu jagħmlu kampanja liberament, uffiċjali għolja tal-istat użaw avvenimenti ffinanzjati pubblikament biex jibagħtu messaġġi tal-kampanja tagħhom; jinnota, barra minn hekk, li d-dominanza tal-partit fil-gvern fil-midja pubblika kompliet tamplifika l-vantaġġ tiegħu ( 41 ) ; jiddispjaċih li l-ostilità, it-theddid kontra l-midja, ir-retorika intolleranti u l-każijiet ta' użu ħażin tar-riżorsi tal-Istat kellhom effett negattiv fuq il-proċess tal-elezzjoni presidenzjali Pollakka f'Ġunju u Lulju 2020 ( 42 )

12. Jinsab imħasseb li s-Sezzjoni l-ġdida għall-Kontroll Straordinarju u l-Kwistjonijiet Pubbliċi tal-Qorti Suprema (minn hawn 'il quddiem imsejħa s-“Sezzjoni Straordinarja”), li l-maġġoranza tal-membri tagħha huma individwi nnominati mill-Kunsill Nazzjonali l-ġdid tal-Ġudikatura u li taf ma tikkwalifikax bħala tribunal indipendenti fil-valutazzjoni tal-Qorti tal-Ġustizzja tal-Unjoni Ewropea (minn hawn 'il quddiem imsejħa il-“Qorti tal-Ġustizzja”), għandha r-responsabbiltà li taċċerta l-validità tal-elezzjonijiet u teżamina t-tilwim elettorali; jinnota li dan iqajjem tħassib serju fir-rigward tas-separazzjoni tas-setgħat u l-funzjonament tad-demokrazija Pollakka, minħabba li jagħmel l-istħarriġ ġudizzjarju ta' tilwim elettorali partikolarment vulnerabbli għall-influwenza politika u jista' joħloq inċertezza legali dwar il-validità ta' tali stħarriġ ( 43 )

13. Jinnota li fil-Kodiċi ta' Prassi Tajba fi Kwistjonijiet Elettorali ( 44 ) tal-2002 tagħha, il-Kummissjoni ta' Venezja tipprovdi linji gwida ċari dwar l-organizzazzjoni tal-elezzjonijiet ġenerali waqt emerġenzi pubbliċi, inklużi l-epidemiji; jinnota li, filwaqt li l-Kodiċi jipprevedi l-possibbiltà ta' arranġamenti ta' votazzjoni eċċezzjonali, kwalunkwe emenda biex jiġu introdotti tali arranġamenti tista' titqies li tkun konformi mal-aħjar prattiki Ewropej biss jekk jiġi garantit il-prinċipju ta' suffraġju ħieles; iqis li dan mhuwiex il-każ fir-rigward tal-emendi għall-qafas elettorali għall-elezzjonijiet presidenzjali li kellhom isiru fl-10 ta' Mejju 2020, peress li dawn jistgħu jimpedixxu li l-elezzjonijiet jitwettqu b'mod ġust, sigriet u ekwu, b'rispett sħiħ tal-privatezza ( 45 ) u f'konformità mar-Regolament (UE) 2016/679 tal-Parlament Ewropew u tal-Kunsill ( 46 ) ; jinnota barra minn hekk li dawk l-emendi jmorru kontra l-ġurisprudenza tat-Tribunal Kostituzzjonali Pollakk żviluppata meta r-rieżami kostituzzjonali kien għadu effettiv, u li kienet tgħid li l-kodiċi ġenerali m'għandux jiġi modifikat 6 xhur qabel kwalunkwe elezzjoni; jinnota bi tħassib li l-posponiment tal-elezzjonijiet presidenzjali tħabbar erbat ijiem biss qabel id-data skedata;

L-indipendenza tal-ġudikatura u ta' istituzzjonijiet oħra u d-drittijiet tal-imħallfin fil-Polonja

Ir-riforma tas-sistema ġudizzjarja – kunsiderazzjonijiet ġenerali

14. Jirrikonoxxi li, filwaqt li l-organizzazzjoni tas-sistema ġudizzjarja hija kompetenza nazzjonali, il-Qorti tal-Ġustizzja tal-Unjoni Ewropea sostniet ripetutament li l-Istati Membri meħtieġa jikkonformaw mal-obbligi tagħhom skont id-dritt tal-Unjoni meta jeżerċitaw dik il-kompetenza; itenni li l-imħallfin nazzjonali huma wkoll imħallfin Ewropej, li japplikaw id-dritt tal-Unjoni, u dan jagħmel l-indipendenza tagħhom kwistjoni ta' tħassib komuni għall-Unjoni, inkluża l-Qorti tal-Ġustizzja, li jeħtiġilha tinforza r-rispett tal-istat tad-dritt kif stipulat fl-Artikolu 19 tat-TUE u l-Artikolu 47 tal-Karta tad-Drittijiet Fundamentali tal-Unjoni Ewropea (minn hawn 'il quddiem imsejħa l-“Karta”) fil-qasam tal-applikazzjoni tad-dritt tal-Unjoni; jistieden lill-awtoritajiet Pollakki jħarsu u jżommu l-indipendenza tal-qrati Pollakki;

Il-kompożizzjoni u l-funzjonament tat-Tribunal Kostituzzjonali

15. Ifakkar li l-Atti li jikkonċernaw it-Tribunal Kostituzzjonali adottati fit-22 ta' Diċembru 2015 u fit-22 ta' Lulju 2016, kif ukoll il-pakkett ta' tliet atti adottat fi tmiem l-2016 ( 47 ) , dgħajfu serjament l-indipendenza u l-leġittimità tat-Tribunal Kostituzzjonali u li l-Atti tat-22 ta' Diċembru 2015 u tat-22 ta' Lulju 2016 ġew iddikjarati mhux kostituzzjonali mit-Tribunal Kostituzzjonali fid-9 ta' Marzu 2016 u fil-11 ta' Awwissu 2016, rispettivament; ifakkar li dawn is-sentenzi ma ġewx ippubblikati dak iż-żmien u lanqas ma ġew implimentati mill-awtoritajiet Pollakki; jiddeplora serjament il-fatt li minn meta daħlu fis-seħħ il-bidliet leġiżlattivi msemmija hawn fuq ( 48 ) , il-kostituzzjonalità tal-liġijiet Pollakki ma setgħetx tibqa' tiġi garantita b'mod effettiv fil-Polonja; jistieden lill-Kummissjoni tikkunsidra li tagħti bidu għal proċedura ta' ksur b'rabta mal-leġiżlazzjoni dwar it-Tribunal Kostituzzjonali, il-kompożizzjoni illegali tiegħu u r-rwol tiegħu fil-prevenzjoni tal-konformità mas-sentenza preliminari tal-Qorti tal-Ġustizzja tad-19 ta' Novembru 2019 ( 49 )

Ir-reġimi ta' rtirar, ta' ħatra u ta' dixxiplina għall-imħallfin tal-Qorti Suprema

16. ad interim tal-Qorti Suprema (minn hawn 'il quddiem l-“Ewwel President ad interim ”) maħtur mill-President tar-Repubblika tal-Polonja u bit-tnaqqis tal-kworum fit-tielet rawnd għal 32 minn 125 imħallef biss, biex b'hekk effettivament jiġi abbandunat il-mudell ta' kondiviżjoni tas-setgħat bejn il-President tar-Repubblika tal-Polonja u l-komunità ġudizzjarja minqux fl-Artikolu 183(3) tal-Kostituzzjoni Pollakka Ifakkar li, fl-2017, b'kaġun tal-bidliet fil-metodu ta' nomina tal-kandidati għall-kariga tal-Ewwel President tal-Qorti Suprema (minn hawn 'il quddiem l-“Ewwel President”) effettivament għamlu l-parteċipazzjoni tal-imħallfin tal-Qorti Suprema fil-proċedura tal-għażla inutli; jiddenunċja l-fatt li l-Att tal-20 ta' Diċembru 2019 li jemenda l-Att dwar l-organizzazzjoni tal-qrati komuni, l-Att dwar il-Qorti Suprema u ċerti atti oħra ( 50 ) (l-“Att tal-20 ta' Diċembru 2019”) saħansitra jkompli jnaqqas il-parteċipazzjoni tal-imħallfin fil-proċess tal-għażla tal-Ewwel President bl-introduzzjoni tal-kariga tal-Ewwel Presidenttal-Qorti Suprema (minn hawn 'il quddiem l-“Ewwel President”) maħtur mill-President tar-Repubblika tal-Polonja u bit-tnaqqis tal-kworum fit-tielet rawnd għal 32 minn 125 imħallef biss, biex b'hekk effettivament jiġi abbandunat il-mudell ta' kondiviżjoni tas-setgħat bejn il-President tar-Repubblika tal-Polonja u l-komunità ġudizzjarja minqux fl-Artikolu 183(3) tal-Kostituzzjoni Pollakka ( 51 )

17. Jinnota bi tħassib l-irregolaritajiet madwar in-nomina tal-Ewwel President ad interim u l-azzjonijiet ulterjuri tiegħu; jinsab imħasseb ħafna li l-proċess tal-elezzjoni tal-kandidati għall-kariga tal-Ewwel President ma kienx konformi mal-Artikolu 183 tal-Kostituzzjoni Pollakka jew ir-regoli ta' proċedura tal-Qorti Suprema u kiser l-istandards bażiċi ta' deliberazzjonijiet fost il-membri tal-Assemblea Ġenerali tal-Imħallfin tal-Qorti Suprema (minn hawn 'il quddiem l-“Assemblea Ġenerali”); jinnota b'dispjaċir li d-dubji rigward il-validità tal-proċess elettorali fl-Assemblea Ġenerali kif ukoll rigward l-imparzjalità u l-indipendenza tal-Ewwel Presidenti ad interim matul il-proċess elettorali jistgħu jkomplu jdgħajfu s-separazzjoni tas-setgħat u l-leġittimità tal-Ewwel President il-ġdid innominat mill-President tar-Repubblika tal-Polonja fil-25 ta' Mejju 2020, u dan jista' jixħet dubju fuq l-indipendenza tal-Qorti Suprema; ifakkar li ksur simili tal-liġi mill-President tar-Repubblika tal-Polonja seħħ meta ġie nnominat il-President tat-Tribunal Kostituzzjonali;

18. Jaqsam mal-Kummissjoni t-tħassib dwar il-fatt li s-setgħa tal-President tar-Repubblika tal-Polonja (u f'xi każijiet il-Ministru tal-Ġustizzja) li jkollu influwenza fuq proċedimenti dixxiplinari kontra mħallfin tal-Qorti Suprema billi jaħtar uffiċjal tad-dixxiplina li jinvestiga l-każ, filwaqt li jiġi eskluż l-uffiċjal tad-dixxiplina tal-Qorti Suprema mill-proċediment li jkunu għaddejjin, iqajjam tħassib fir-rigward tal-prinċipju tas-separazzjoni tas-setgħat u jista' jaffettwa l-indipendenza ġudizzjarja ( 52 )

19. Ifakkar li l-Qorti tal-Ġustizzja, fis-sentenza tagħha tal-24 ta' Ġunju 2019 ( 53 ) , sabet li t-tnaqqis tal-età tal-irtirar tal-imħallfin li jippresjedu fil-Qorti Suprema jmur kontra d-dritt tal-Unjoni u jikser il-prinċipju li l-imħallfin ma jistgħux jitneħħew u konsegwentement dak tal-indipendenza ġudizzjarja, wara li aktar kmieni kienet laqgħet it-talba tal-Kummissjoni għal miżuri interim dwar il-kwistjoni b'ordni tas-17 ta' Diċembru 2018 ( 54 ) ; jinnota li l-awtoritajiet Pollakki adottaw l-Att tal-21 ta' Novembru 2018 li jemenda l-Att dwar il-Qorti Suprema ( 55 ) sabiex jikkonformaw mal-ordni tal-Qorti tal-Ġustizzja, u dan kien l-uniku każ s'issa fejn ħassru bidliet għall-qafas leġiżlattiv li jirregola s-sistema ġudizzjarja b'segwitu għal deċiżjoni tal-Qorti tal-Ġustizzja;

Il-kompożizzjoni u l-funzjonament tas-Sezzjoni Dixxiplinari u s-Sezzjoni Straordinarja tal-Qorti Suprema

20. de facto “Qorti Suprema fi ħdan il-Qorti Suprema”30 Ifakkar li, fl-2018, inħolqu żewġ sezzjonijiet ġodda fi ħdan il-Qorti Suprema, jiġifieri s-Sezzjoni Dixxiplinari u s-Sezzjoni Straordinarja, li għalihom ġew maħtura mħallfin ġodda magħżulin mill-Kunsill Nazzjonali l-ġdid tal-Ġudikatura u li ġew fdati b'setgħat speċjali – inklużi s-setgħa tas-Sezzjoni Straordinarja li tannulla s-sentenzi finali meħuda mill-qrati inferjuri jew mill-Qorti Suprema nnifisha permezz ta' stħarriġ straordinarju, u s-setgħa tas-Sezzjoni Dixxiplinari li tiddixxiplina mħallfin oħra tal-Qorti Suprema u tal-qrati komuni, u b'hekk tinħoloq“Qorti Suprema fi ħdan il-Qorti Suprema”30 ( 56 )

21. Ifakkar li, fid-deċiżjoni tagħha tad-19 ta' Novembru 2019 ( 57 ) , il-Qorti tal-Ġustizzja, fit-tweġiba tagħha għal talba għal deċiżjoni preliminari mill-Qorti Suprema (is-Sezzjoni tax-Xogħol u tas-Sigurtà Soċjali, minn hawn 'il quddiem is-“Sezzjoni tax-Xogħol”) rigward is-Sezzjoni Dixxiplinari, iddeċidiet li l-qrati nazzjonali għandhom id-dmir li jinjoraw id-dispożizzjonijiet tad-dritt nazzjonali li jirriżervaw il-ġuriżdizzjoni biex tinstema' kawża fejn id-dritt tal-Unjoni jista' jiġi applikat għal korp li ma jissodisfax ir-rekwiżiti ta' indipendenza u imparzjalità;

23. Jieħu nota tal-ordni tal-Qorti tal-Ġustizzja tat-8 ta' April 2020 ( 63 ) li tagħti istruzzjoni lill-Polonja biex tissospendi immedjatament l-applikazzjoni tad-dispożizzjonijiet nazzjonali dwar is-setgħat tas-Sezzjoni Dixxiplinari u jistieden lill-awtoritajiet Pollakki jimplimentaw l-ordni bil-ħeffa; jistieden lill-awtoritajiet Pollakki jikkonformaw bis-sħiħ mal-ordni u jistieden lill-Kummissjoni tressaq talba addizzjonali lill-Qorti tal-Ġustizzja u tirrikjedi li jiġi impost il-ħlas ta' multa fil-każ ta' nonkonformità persistenti; jistieden lill-Kummissjoni tibda b'mod urġenti proċedimenti ta' ksur b'relazzjoni mad-dispożizzjonijiet nazzjonali dwar is-setgħat tas-Sezzjoni Straordinarja, peress li l-kompożizzjoni tagħha tbati mill-istess difetti bħas-Sezzjoni Dixxiplinari;

Il-kompożizzjoni u l-funzjonament tal-Kunsill Nazzjonali l-ġdid tal-Ġudikatura

24. Ifakkar li huwa f'idejn l-Istati Membri li jistabbilixxu kunsill għall-ġudikatura, iżda li, meta jiġi stabbilit tali kunsill, l-indipendenza tiegħu trid tiġi ggarantita f'konformità mal-istandards Ewropej u l-kostituzzjoni tal-Istat Membru; ifakkar li, wara r-riforma tal-Kunsill Nazzjonali tal-Ġudikatura, li huwa l-korp responsabbli għas-salvagwardja tal-indipendenza tal-qrati u l-imħallfin f'konformità mal-Artikolu 186(1) tal-Kostituzzjoni Pollakka, permezz tal-Att tat-8 ta' Diċembru 2017 li jemenda l-Att dwar il-Kunsill Nazzjonali tal-Ġudikatura u ċerti atti oħra ( 64 ) , il-komunità ġudizzjarja fil-Polonja tneħħitilha is-setgħa li tiddelega rappreżentanti għall-Kunsill Nazzjonali tal-Ġudikatura, u b'hekk tilfet l-influwenza tagħha fuq ir-reklutaġġ u l-promozzjoni tal-imħallfin; ifakkar li qabel ir-riforma, 15 minn 25 membru tal-Kunsill Nazzjonali tal-Ġudikatura kienu mħallfin eletti mill-pari tagħhom, filwaqt li minn mindu saret ir-riforma tal-2017, dawk l-imħallfin jiġu eletti mill-Parlament Pollakk; jiddispjaċih ħafna li, flimkien mat-terminazzjoni prematura fil-bidu tal-2018 tal-mandati tal-membri kollha maħtura skont ir-regoli l-antiki, din il-miżura wasslet għal politiċizzazzjoni estensiva tal-Kunsill Nazzjonali tal-Ġudikatura ( 65 )

25. Ifakkar li l-Qorti Suprema, fl-implimentazzjoni tal-kriterji stabbiliti mill-Qorti tal-Ġustizzja fis-sentenza tagħha tad-19 ta' Novembru 2019, iddikjarat fis-sentenza tagħha tal-5 ta' Diċembru 2019 u fid-deċiżjonijiet tagħha tal-15 ta' Jannar 2020 ( 66 ) , kif ukoll fir-riżoluzzjoni tagħha tat-23 ta' Jannar 2020, li r-rwol deċiżiv tal-Kunsill Nazzjonali l-ġdid tal-Ġudikatura, fl-għażla tal-imħallfin tas-Sezzjoni Dixxiplinari li kienet għadha kif inħolqot, jimmina l-indipendenza u l-imparzjalità ta' din tal-aħħar ( 67 ) ; jinsab imħasseb dwar l-istatus legali tal-imħallfin maħtura jew promossi mill-Kunsill Nazzjonali l-ġdid tal-Ġudikatura fil-kompożizzjoni attwali tiegħu u dwar l-impatt li l-parteċipazzjoni tagħhom fl-aġġudikazzjoni jista' jkollha fuq il-validità u l-legalità tal-proċedimenti;

26. Ifakkar li n-Network Ewropew tal-Kunsilli għall-Ġudikatura ssospenda l-Kunsill Nazzjonali l-ġdid tal-Ġudikatura fis-17 ta' Settembru 2018 minħabba li ma baqax jissodisfa r-rekwiżiti ta' indipendenza mis-setgħat leġiżlattivi u eżekuttivi u nieda l-proċedura ta' espulsjoni f'April 2020 ( 68 )

27. Jistieden lill-Kummissjoni tniedi proċedimenti ta' ksur rigward l-Att tat-12 ta' Mejju 2011 dwar il-Kunsill Nazzjonali tal-Ġudikatura ( 69 ) , kif emendat fit-8 ta' Diċembru 2017, u biex titlob lill-Qorti tal-Ġustizzja tissospendi l-attivitajiet tal-Kunsill Nazzjonali l-ġdid tal-Ġudikatura permezz ta' miżuri interim;

Ir-regoli li jirregolaw l-organizzazzjoni tal-qrati komuni u l-ħatra tal-presidenti tal-qrati u r-reġim tal-irtirar għall-imħallfin tal-qrati komuni

28. Jiddispjaċih li l-Ministru tal-Ġustizzja, li, fis-sistema Pollakka, huwa wkoll il-Prosekutur Ġenerali, kiseb is-setgħa li jaħtar u jkeċċi l-presidenti tal-qrati inferjuri fid-diskrezzjoni tiegħu matul perjodu tranżitorju ta' 6 xhur, u li fil-perjodu 2017-2018, il-Ministru tal-Ġustizzja ssostitwixxa aktar minn 150 president u viċi president tal-qrati; jinnota li, wara dan il-perjodu, it-tneħħija tal-presidenti tal-qrati baqgħet f'idejn il-Ministru tal-Ġustizzja, u prattikament mingħajr ebda kontroll effettiv marbut ma' dik is-setgħa; jinnota, barra minn hekk, li l-Ministru tal-Ġustizzja kiseb ukoll setgħat “dixxiplinari” oħra vis-à-vis il-presidenti tal-qrati, u l-presidenti tal-qrati superjuri, li min-naħa tagħhom, issa għandhom setgħat amministrattivi kbar vis-à-vis il-presidenti tal-qrati inferjuri ( 70 ) ; jiddispjaċih dwar din id-disfatta kbira għall-istat tad-dritt u l-indipendenza ġudizzjarja fil-Polonja ( 71 )

29. Jiddispjaċih li l-Att tal-20 ta' Diċembru 2019 li daħal fis-seħħ fl-14 ta' Frar 2020 biddel il-kompożizzjoni tal-assembleji tal-imħallfin u mexxa wħud mis-setgħat ta' dawk il-korpi ġudizzjarji awtonomi għall-kulleġġi tal-presidenti tal-qrati maħtura mill-Ministru tal-Ġustizzja ( 72 )

30. Ifakkar li fis-sentenza tagħha tal-5 ta' Novembru 2019 ( 73 ) , il-Qorti tal-Ġustizzja sabet li d-dispożizzjonijiet tal-Att tat-12 ta' Lulju 2017 li jemenda l-Att dwar l-organizzazzjoni tal-qrati komuni u ċerti atti oħra ( 74 ) , li baxxew l-età tal-irtirar tal-imħallfin tal-qrati komuni, filwaqt li ppermettew lill-Ministru tal-Ġustizzja jiddeċiedi dwar l-estensjoni tas-servizz attiv tagħhom, u li stabbilixxew età tal-irtirar differenti skont il-ġeneru tagħhom, imorru kontra d-dritt tal-Unjoni;

Id-drittijiet u l-indipendenza tal-imħallfin, inkluż ir-reġim dixxiplinari l-ġdid għall-imħallfin

31. Jiddenunċja d-dispożizzjonijiet il-ġodda li jintroduċu sanzjonijiet u reati dixxiplinari ulterjuri fir-rigward tal-imħallfin u l-presidenti tal-qrati minħabba li joħolqu riskju serju għall-indipendenza ġudizzjarja ( 75 ) ; jiddenunċja l-fatt li d-dispożizzjonijiet il-ġodda jipprojbixxu kwalunkwe attività politika tal-imħallfin, jobbligaw lill-imħallfin jiżvelaw pubblikament is-sħubija tagħhom f'assoċjazzjonijiet u jirrestrinġu b'mod sostanzjali d-deliberazzjonijiet tal-korpi ġudizzjarji awtonomi, peress li dan imur lil hinn mill-prinċipji ta' ċertezza legali, neċessità u proporzjonalità fir-restrizzjoni tal-libertà ta' espressjoni tal-imħallfin ( 76 )

32. Jinsab imħasseb ħafna dwar il-proċedimenti ġudizzjarji mnedija kontra mħallfin u prosekuturi fil-Polonja b'rabta mad-deċiżjonijiet dixxiplinari tagħhom li japplikaw id-dritt tal-Unjoni jew ma' dikjarazzjonijiet pubbliċi fid-difiża tal-indipendenza ġudizzjarja u l-istat tad-dritt fil-Polonja; b'mod partikolari, jikkundanna t-theddida ta' proċedimenti dixxiplinarji ( 77 ) kontra aktar minn 10 % tal-imħallfin talli ffirmaw ittra indirizzata lill-OSKE dwar it-tmexxija xierqa tal-elezzjonijiet presidenzjali u talli appoġġjaw lill-imħallfin ripressi; jikkundanna l-kampanja ta' malafama fil-konfront ta' mħallfin Pollakki u l-involviment ta' uffiċjali pubbliċi fiha; jistieden lill-awtoritajiet Pollakki jżommu lura mill-użu abbużiv tal-proċedimenti dixxiplinari u milli jwettqu attivitajiet oħra li jdgħajfu l-awtorità tal-ġudikatura;

33. Jistieden lill-awtoritajiet Pollakki jneħħu d-dispożizzjonijiet il-ġodda (dwar ir-reati dixxiplinari u oħrajn) li jipprevjenu lill-qrati milli jeżaminaw kwistjonijiet ta' indipendenza u imparzjalità ta' mħallfin oħra mill-perspettiva tad-dritt tal-Unjoni u l-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali (KEDB), u li b'hekk iċaħħdu lill-imħallfin milli jeżerċitaw id-dmir tagħhom skont id-dritt tal-Unjoni li jwarrbu d-dispożizzjonijiet nazzjonali li jmorru kontra d-dritt tal-Unjoni ( 78 )

34. Jilqa' t-tnedija tal-proċedimenti ta' ksur mill-Kummissjoni fir-rigward tad-dispożizzjonijiet il-ġodda msemmija hawn fuq; jiddispjaċih li mid-29 ta' April 2020 ma sar l-ebda progress; jistieden lill-Kummissjoni tittratta l-każ bħala kwistjoni ta' prijorità u titlob lill-Qorti tal-Ġustizzja tuża l-proċedura mħaffa u tikkonċedi miżuri interim, f'dak li għandu x'jaqsam mar-rinviju tal-kawża lill-Qorti tal-Ġustizzja;

L-istatus tal-Prosekutur Ġenerali u l-organizzazzjoni tal-Uffiċċju tal-Prosekutur Pubbliku

35. Jiddenunċja l-fużjoni tal-uffiċċju tal-Ministru tal-Ġustizzja u dak tal-Prosekutur Ġenerali, is-setgħat miżjuda tal-Prosekutur Ġenerali vis-à-vis is-sistema ta' prosekuzzjoni, is-setgħat miżjuda tal-Ministru tal-Ġustizzja fir-rigward tal-ġudikatura (l-Att tas-27 ta' Lulju 2001 dwar l-organizzazzjoni tal-qrati komuni ( 79 ) , kif emendat) u l-pożizzjoni dgħajfa ta' kontrolli fuq dawn is-setgħat (il-Kunsill Nazzjonali tal-Prosekuturi Pubbliċi), peress li dan kollu jirriżulta fl-akkumulazzjoni ta' eċċess ta' setgħat għal persuna waħda u għandu konsegwenzi negattivi diretti għall-indipendenza tas-sistema tal-prosekuzzjoni mill-isfera politika, kif iddikjarat mill-Kummissjoni ta' Venezja ( 80 )

36. Ifakkar li fis-sentenza tagħha tal-5 ta' Novembru 2019, il-Qorti tal-Ġustizzja sabet li t-tnaqqis fl-età tal-irtirar tal-prosekuturi pubbliċi kien imur kontra d-dritt tal-Unjoni minħabba li jistabbilixxi età tal-irtirar differenti għall-prosekuturi pubbliċi rġiel u dawk nisa fil-Polonja;

Valutazzjoni kumplessiva tas-sitwazzjoni tal-istat tad-dritt fil-Polonja

37. Jaqbel mal-Kummissjoni, mal-Assemblea Parlamentari tal-Kunsill tal-Ewropa u mal-Grupp ta' Stati kontra l-Korruzzjoni u mar-Rapporteur Speċjali tan-Nazzjonijiet Uniti dwar l-Indipendenza tal-Imħallfin u l-Avukati li l-bidliet separati msemmija hawn fuq għall-qafas leġiżlattiv li jirregola s-sistema ġudizzjarja, fid-dawl tal-interazzjoni u l-impatt ġenerali tagħhom, jammontaw għal ksur serju, sostnut u sistemiku tal-istat tad-dritt, minħabba li jippermettu li s-setgħat leġiżlattivi u eżekuttivi jinterferixxu fl-istruttura u l-eżiti kollha tas-sistema ġudizzjarja b'mod li huwa inkompatibbli mal-prinċipji ta' separazzjoni tas-setgħat u l-istat tad-dritt, u b'hekk idgħajfu b'mod sinifikanti l-indipendenza tal-ġudikatura fil-Polonja ( 81 ) ; jikkundanna l-impatt destabbilizzanti fuq l-ordinament ġuridiku Pollakk tal-miżuri meħuda u tal-ħatriet magħmula mill-awtoritajiet Pollakki mill-2016;

Protezzjoni tad-drittijiet fundamentali fil-Polonja

Il-Kummissarju Pollakk għad-Drittijiet tal-Bniedem

38. Jinsab imħasseb dwar l-attakki politiċi fuq l-indipendenza tal-Uffiċċju tal-Kummissarju għad-Drittijiet tal-Bniedem ( 82 ) ; jenfasizza l-fatt li l-Kummissarju għad-Drittijiet tal-Bniedem ikkritika b'mod pubbliku, fi ħdan il-qasam ta' responsabbiltà tiegħu, diversi miżuri meħuda mill-gvern attwali; ifakkar fil-fatt li l-istatut tal-Kummissarju għad-Drittijiet tal-Bniedem huwa minqux fil-Kostituzzjoni Pollakka u li l-mandat tal-Kummissarju għad-Drittijiet tal-Bniedem attwali għandu jintemm f'Settembru 2020; ifakkar li, skont il-Kostituzzjoni Pollakka, il-Kummissarju għandu jiġi elett mis-Sejm bil-kunsens tas-Senat;

Id-dritt għal proċess ġust

39. Jinsab imħasseb dwar rapporti li jallegaw dewmien bla bżonn fil-proċedimenti tal-qrati, diffikultajiet fl-aċċess għall-assistenza legali waqt l-arrest, u każijiet ta' rispett insuffiċjenti tal-kunfidenzjalità tal-komunikazzjoni bejn l-avukati u l-klijenti ( 83 ) ; jistieden lill-Kummissjoni tissorvelja mill-qrib is-sitwazzjoni rigward l-avukati fil-Polonja; ifakkar fid-dritt taċ-ċittadini kollha li jieħdu parir, ikollhom difiża u jkunu rrappreżentati minn avukat indipendenti skont l-Artikoli 47 u 48 tal-Karta;

40. Jinsab imħasseb li, mid-dħul fis-seħħ – fl-14 ta' Frar 2020 – tal-Att tal-20 ta' Diċembru 2019, is-Sezzjoni Straordinarja biss – li jeżistu dubji dwar l-indipendenza u l-imparzjalità tagħha stess – tista' tiddeċiedi jekk imħallef, tribunal jew qorti humiex indipendenti u imparzjali, u dan iċċaħħad liċ-ċittadini minn element importanti ta' stħarriġ ġudizzjarju fl-istanzi l-oħra kollha ( 84 ) ; ifakkar fil-fatt li skont il-ġurisprudenza tal-Qorti tal-Ġustizzja, id-dritt għal proċess ġust jobbliga lil kull qorti tivverifika, fuq l-inizjattiva tagħha stess, jekk tissodisfax il-kriterji ta' indipendenza u imparzjalità ( 85 )

Id-dritt għall-informazzjoni u l-libertà ta' espressjoni, inkluża l-libertà u l-pluraliżmu tal-midja

41. Itenni li l-libertà tal-midja u l-pluraliżmu tal-midja huma inseparabbli mid-demokrazija u mill-istat tad-dritt u li d-dritt li wieħed jinforma u d-dritt li jkun infurmat jifformaw parti mill-valuri demokratiċi bażiċi li fuqhom hija bbażata l-Unjoni; ifakkar li, fir-riżoluzzjoni tiegħu tas-16 ta' Jannar 2020, il-Parlament talab lill-Kunsill sabiex fis-seduti ta' smigħ skont l-Artikolu 7(1) tat-TUE jindirizza kwalunkwe żvilupp ġdid fil-qasam tal-libertà ta' espressjoni, inkluża l-libertà tal-midja;

42. Ifakkar li, fir-riżoluzzjoni tiegħu tal-14 ta' Settembru 2016, il-Parlament esprima t-tħassib tiegħu dwar il-bidliet li kienu diġà ġew adottati u li kienu għadhom kif ġew issuġġeriti fil-liġi Pollakka dwar il-midja; itenni t-talba tiegħu lill-Kummissjoni biex twettaq valutazzjoni tal-leġiżlazzjoni adottata fir-rigward tal-kompatibbiltà tagħha mad-Dritt tal-Unjoni, b'mod partikolari mal-Artikolu 11 tal-Karta u l-liġi tal-UE dwar il-midja pubblika;

43. Jesprimi t-tħassib serju tiegħu dwar l-azzjonijiet imwettqa f'dawn l-aħħar snin mill-awtoritajiet Pollakki b'relazzjoni max-xandar pubbliku, inkluża r-ristrutturazzjoni tax-xandar pubbliku f'xandar favur il-gvern, fejn ipprevjena lill-midja pubblika u lill-korpi governattivi tagħha milli jesprimu vuċijiet indipendenti jew diverġenti u billi eżerċita kontroll fuq il-kontenut tax-xandir ( 86 ) ; ifakkar fil-fatt li l-Artikolu 54 tal-Kostituzzjoni Pollakka jiggarantixxi l-libertà ta' espressjoni u jipprojbixxi ċ-ċensura;

44. Huwa mħasseb ħafna dwar l-użu eċċessiv ta' kawżi ta' malafama minn numru ta' politiċi kontra ġurnalisti, inkluż billi jimponu multi kriminali u jissospendu ġurnalisti milli jeżerċitaw il-professjoni tagħhom; jibża' li jkun hemm effett dissważiv fuq il-professjoni u l-indipendenza tal-ġurnalisti u tal-midja ( 87 ) ; jistieden lill-awtoritajiet Pollakki jiggarantixxu aċċess għal rimedji legali xierqa għall-ġurnalisti u l-familji tagħhom li jkunu s-suġġett ta' kawżi maħsuba biex joħonqu jew jintimidaw il-midja indipendenti; jistieden lill-awtoritajiet Pollakki jimplimentaw bis-sħiħ ir-Rakkomandazzjoni tal-Kunsill tal-Ewropa tat-13 ta' April 2016 dwar il-protezzjoni tal-ġurnaliżmu u s-sikurezza tal-ġurnalisti u ta' atturi oħra tas-settur tal-midja ( 88 ) ; jiddispjaċih li s'issa l-Kummissjoni għadha ma ressqitx leġiżlazzjoni kontra SLAPP (kawża strateġika kontra l-parteċipazzjoni pubblika) li tipproteġi wkoll lill-ġurnalisti Pollakki u l-midja minn kawżi vessatorji;

45. Jinsab imħasseb dwar il-każijiet irrappurtati ta' detenzjoni ta' ġurnalisti talli għamlu xogħolhom meta rrappurtaw dwar protesti kontra l-lockdown tul il-pandemija tal-COVID-19 ( 89 )

Il-libertà akkademika

46. Jesprimi tħassib dwar l-użu u t-theddida ta' litigazzjoni rigward malafama kontra l-akkademiċi; jistieden lill-awtoritajiet Pollakki jirrispettaw il-libertà tal-kelma u l-libertà akkademika, f'konformità mal-istandards internazzjonali ( 90 )

47. Jistieden lill-Parlament Pollakk iħassar il-Kapitolu 6c tal-Att tat-18 ta' Diċembru 1998 dwar l-Istitut ta' Kommemorazzjoni Nazzjonali għall-Prosekuzzjoni tar-Reati kontra n-Nazzjon Pollakk ( 91 ) , li jipperikola l-libertà tal-kelma u r-riċerka indipendenti billi jistabbilixxi bħala reat ċivili bi tressiq quddiem il-qrati ċivili kwalunkwe azzjoni ta' dannu għar-reputazzjoni tal-Polonja u tal-poplu tagħha, pereżempju fil-każ ta' akkuża ta' kompliċità tal-Polonja jew tal-Pollakki fl-Olokawstu; ( 92 )

Il-libertà ta' assemblea

48. Itenni t-talba tiegħu lill-Gvern Pollakk biex jirrispetta d-dritt għal-libertà ta' assemblea billi jneħħi mill-Att attwali tal-24 ta' Lulju 2015 dwar l-assembleji pubbliċi ( 93 ) , kif emendat fit-13 ta' Diċembru 2016 ( 94 ) , id-dispożizzjonijiet li jagħtu prijorità lill-assembleji “ċikliċi” approvati mill-Gvern ( 95 ) ; iħeġġeġ lill-awtoritajiet Pollakki joqogħdu lura milli japplikaw sanzjonijiet kriminali kontra persuni li jipparteċipaw f'assembleji jew kontrodimostrazzjonijiet paċifiċi u biex iwaqqgħu l-akkużi kriminali kontra d-dimostranti paċifiċi; iħeġġeġ, barra minn hekk, lill-awtoritajiet Pollakki jipproteġu b'mod adegwat l-assembleji paċifiċi u jressqu quddiem il-ġustizzja lil dawk li jattakkaw vjolentement lill-persuni li jipparteċipaw f'assembleji paċifiċi;

49. Jinsab imħasseb dwar il-projbizzjoni restrittiva ħafna fuq l-assembleji pubbliċi ( 96 ) li kienet fis-seħħ matul il-pandemija tal-COVID-19 mingħajr l-introduzzjoni ta' stat ta' diżastru nazzjonali kif stipulat fl-Artikolu 232 tal-Kostituzzjoni Pollakka u jinsisti fuq il-ħtieġa li jiġi applikat il-prinċipju tal-proporzjonalità meta jiġi ristrett id-dritt ta' assemblea;

Il-libertà ta' assoċjazzjoni

51. Huwa mħasseb dwar l-istqarrija għall-istampa mill-Ministru għall-Ġustizzja u mil-Ministru għall-Ambjent fir-rigward ta' ċerti organizzazzjonijiet mhux governattivi, bil-għan li jistigmatizzawhom bħala entitajiet li jaħdmu fl-interess ta' atturi barranin; jinsab imħasseb serjament dwar il-proġett ippjanat għal abbozz ta' liġi dwar il-ħolqien ta' reġistru pubbliku dwar il-finanzjament tal-organizzazzjonijiet mhux governattivi li jobbligahom jiddikjaraw kwalunkwe sors ta' finanzjament barrani ( 101 )

Il-privatezza u l-protezzjoni tad-data

52. Itenni l-konklużjoni tiegħu stabbilita fir-riżoluzzjoni tiegħu tal-14 ta' Settembru 2016 li s-salvagwardji proċedurali u l-kundizzjonijiet materjali stabbiliti fl-Att tal-10 ta' Ġunju 2016 dwar l-azzjonijiet kontra t-terroriżmu u fl-Att tas-6 ta' April 1990 dwar il-pulizija ( 102 ) , kif emendat, għall-implimentazzjoni tas-sorveljanza sigrieta mhumiex biżżejjed għall-prevenzjoni tal-użu eċċessiv jew interferenza mhux ġustifikata fil-privatezza u l-protezzjoni tad-data tal-individwi, inklużi l-mexxejja tal-oppożizzjoni u tas-soċjetà ċivili ( 103 ) ; itenni t-talba tiegħu lill-Kummissjoni biex twettaq valutazzjoni ta' dik il-leġiżlazzjoni fir-rigward tal-kompatibbiltà tagħha mad-Dritt tal-Unjoni, u jħeġġeġ lill-awtoritajiet Pollakki jirrispettaw bis-sħiħ il-privatezza taċ-ċittadini kollha;

53. Jinsab imħasseb ħafna dwar il-fatt li l-Ministeru għall-Affarijiet Diġitali tal-Polonja ttrasferixxa data personali mis-Sistema Elettronika Universali għal Reġistrazzjoni tal-Popolazzjoni (minn hawn 'il quddiem “ir-reġistru PESEL”) lill-operatur tas-servizzi postali fit-22 ta' April 2020, sabiex jiffaċilita l-organizzazzjoni tal-elezzjonijiet presidenzjali fl-10 ta' Mejju 2020 permezz ta' votazzjoni bil-posta, mingħajr bażi legali xierqa biex jagħmel dan, peress li l-Parlament Pollakk ma adottax abbozz ta' liġi li jippermetti li ssir elezzjoni kompletament permezz tal-posta sas-7 ta' Mejju 2020; jinnota, barra minn hekk, li r-reġistru PESEL mhuwiex identiku għar-reġistru elettorali u jinkludi wkoll id-data personali ta' ċittadini ta' Stati Membri oħra, u li, għalhekk, it-trasferiment imsemmi hawn fuq jista' jikkostitwixxi ksur potenzjali tar-Regolament (UE) 2016/679; ifakkar li l-Bord Ewropew għall-Protezzjoni tad-Data (EDPB) iddikjara li l-awtoritajiet pubbliċi jistgħu jiżvelaw informazzjoni dwar individwi inklużi fil-listi elettorali, iżda biss meta dan ikun awtorizzat speċifikament mil-liġi nazzjonali ( 104 ) ; jinnota li l-Kummissarju Pollakk għad-Drittijiet tal-Bniedem ressaq ilment quddiem il-Qorti Amministrattiva Reġjonali f'Varsavja abbażi ta' ksur possibbli tal-Artikoli 7 u 51 tal-Kostituzzjoni Pollakka mill-Ministeru għall-Affarijiet Diġitali tal-Polonja;

L-edukazzjoni komprensiva dwar is-sesswalità

54. de facto jippruvaw jikkriminalizzaw it-tixrid tal-edukazzjoni sesswali lill-minorenni u li l-ambitu tiegħu potenzjalment jhedded lill-persuni kollha, b'mod partikolari l-ġenituri, l-għalliema u l-edukaturi tas-sess, b'massimu ta' tliet snin ħabs għat-tagħlim dwar is-sesswalità tal-bniedem, is-saħħa u r-relazzjonijiet intimi; Itenni t-tħassib serju tiegħu, espress fir-riżoluzzjoni tiegħu tal-14 ta' Novembru 2019, kondiviż ukoll mill-Kummissarju għad-Drittijiet tal-Bniedem tal-Kunsill tal-Ewropa ( 105 ) , dwar l-abbozz ta' liġi li jemenda l-Artikolu 200b tal-Kodiċi Penali Pollakk, kif tressaq quddiem il-Parlament Pollakk fl-ambitu tal-inizjattiva “Stop pedofilii”, fid-dawl tad-dispożizzjonijiet estremament vagi, wiesgħa u sproporzjonati tiegħu, lijippruvaw jikkriminalizzaw it-tixrid tal-edukazzjoni sesswali lill-minorenni u li l-ambitu tiegħu potenzjalment jhedded lill-persuni kollha, b'mod partikolari l-ġenituri, l-għalliema u l-edukaturi tas-sess, b'massimu ta' tliet snin ħabs għat-tagħlim dwar is-sesswalità tal-bniedem, is-saħħa u r-relazzjonijiet intimi;

55. Jenfasizza li edukazzjoni sesswali komprensiva u dwar ir-relazzjonijiet adegwata għall-età u bbażata fuq l-evidenza hija essenzjali għall-bini tal-ħiliet taż-żgħażagħ biex ikollhom relazzjonijiet b'saħħithom, ugwali, sikuri u li fihom il-partijiet jieħdu ħsieb xulxin, u li kif ukoll ikunu ħielsa minn kull diskriminazzjoni, koerċizzjoni u vjolenza; jemmen li l-edukazzjoni komprensiva dwar is-sesswalità għandha wkoll impatt pożittiv fuq l-eżiti tal-ugwaljanza bejn is-sessi, inkluż billi tittrasforma n-normi dannużi tas-sessi u l-attitudnijiet lejn il-vjolenza sessista, tgħin biex jiġu prevenuti l-vjolenza bejn sħab intimi u l-koerċizzjoni sesswali, l-omofobija u t-transfobija, tikser is-silenzju li jeżisti dwar il-vjolenza sesswali, l-isfruttament sesswali jew l-abbuż, u tagħti s-setgħa liż-żgħażagħ biex ifittxu l-għajnuna; jistieden lill-Parlament Pollakk iżomm lura milli jadotta l-proposta għal abbozz ta' liġi li jemenda l-Artikolu 200b tal-Kodiċi Penali Pollakk u jistieden bil-ħeġġa lill-awtoritajiet Pollakki jiżguraw aċċess għal edukazzjoni sesswali xjentifikament preċiża u komprensiva għat-tfal kollha tal-iskola f'konformità mal-istandards internazzjonali, u li dawk li jipprovdu tali edukazzjoni u informazzjoni jingħataw sostenn biex jagħmlu dan b'mod fattwali u oġġettiv;

Is-saħħa sesswali u riproduttiva u d-drittijiet assoċjati

56. Ifakkar li, f'konformità mal-Karta tad-Drittijiet Fundamentali, il-KEDB u l-ġurisprudenza tal-Qorti Ewropea tad-Drittijiet tal-Bniedem, is-saħħa sesswali u riproduttiva tan-nisa hija relatata ma' diversi drittijiet tal-bniedem, inkluż id-dritt għall-ħajja u għad-dinjità, il-libertà minn trattament inuman u degradanti, id-dritt għal aċċess għall-kura tas-saħħa, id-dritt għall-privatezza, id-dritt għall-edukazzjoni u l-projbizzjoni tad-diskriminazzjoni, hekk kif inhu rifless ukoll fil-Kostituzzjoni Pollakka; Ifakkar li l-Parlament diġà kkritika bil-qawwa, fir-riżoluzzjoni tiegħu tal-15 ta' Novembru 2017 kwalunkwe proposta leġiżlattiva li tipprojbixxi l-abort f'każijiet ta' insuffiċjenzi severi u fatali tal-fetu, li b'hekk tillimita drastikament u tersaq viċin tal-projbizzjoni fil-prattika fuq l-aċċess għall-abort fil-Polonja billi bosta aborti legali jitwettqu f'dak l-ambitu ( 106 ) , u enfasizza li l-aċċess universali għall-kura tas-saħħa, inklużi l-kura tas-saħħa sesswali u riproduttiva u d-drittijiet assoċjati, huwa dritt fundamentali tal-bniedem ( 107 ) ; jiddispjaċih dwar l-emendi proposti ( 108 ) għall-Att tal-5 ta' Diċembru 1996 dwar il-professjonijiet tat-tobba u tad-dentisti ( 109 ) , li fl-ambitu tagħhom it-tobba ma jkunux aktar obbligati legalment li jindikaw faċilità jew prattikant alternattiv f'każ ta' ċaħda ta' servizzi tas-saħħa sesswali u riproduttiva minħabba twemmin personali; jinsab imħasseb dwar l-użu tal-klawsola tal-kuxjenza, inkluż in-nuqqas ta' mekkaniżmi affidabbli ta' riferiment u n-nuqqas ta' rikors f'waqtu għan-nisa li jiġu rrifjutati tali servizzi; jistieden lill-Parlament Pollakk iżommu lura minn kwalunkwe tentattiv ieħor biex jirrestrinġi s-saħħa sesswali u riproduttiva u d-drittijiet relatati tan-nisa; jafferma bil-qawwa li ċ-ċaħda tas-servizzi tas-saħħa sesswali u riproduttiva u tad-drittijiet relatati hija forma ta' vjolenza kontra n-nisa u l-bniet; jistieden lill-awtoritajiet Pollakki jieħdu miżuri biex jimplimentaw bis-sħiħ is-sentenzi mogħtija tal-Qorti Ewropea tad-Drittijiet tal-Bniedem f'każijiet kontra l-Polonja, li ddeċidiet diversi drabi li l-liġijiet restrittivi dwar l-abort u n-nuqqas ta' implimentazzjoni jiksru d-drittijiet tal-bniedem tan-nisa ( 110 )

57. Ifakkar li t-tentattivi preċedenti biex jiġi limitat aktar id-dritt għall-abort, li fil-Polonja diġà huwa fost l-aktar ristretti fl-Unjoni, twaqqfu fl-2016 u fl-2018 b'riżultat ta' oppożizzjoni massiċċa miċ-ċittadini Pollakki kif espress fil-“Protesti Suwed”; jistieden bil-ħeġġa lill-awtoritajiet Pollakki jikkunsidraw li jirrevokaw il-liġi li tillimita l-aċċess tan-nisa u tal-bniet għall-pillola kontraċettiva ta' emerġenza;

Id-diskors ta' mibegħda, id-diskriminazzjoni pubblika, il-vjolenza kontra n-nisa, il-vjolenza domestika u l-imġiba intolleranti fil-konfront tal-minoranzi u gruppi vulnerabbli oħra, inklużi l-persuni LGBTI

58. Iħeġġeġ lill-awtoritajiet Pollakki jieħdu l-miżuri kollha meħtieġa biex jiġu miġġielda b'mod sod id-diskors ta' mibegħda razzjali u l-inċitament għall-vjolenza, online u offline, u jikkundannaw pubblikament u jiddistanzjaw ruħhom mid-diskors ta' mibegħda razzista minn persuni pubbliċi, inklużi politiċi u uffiċjali tal-midja ( 111 ) , jindirizzaw preġudizzji u sentimenti negattivi fil-konfront ta' minoranzi nazzjonali u etniċi (inklużi r-Rom), migranti, rifuġjati u persuni li jfittxu asil u biex jiżguraw infurzar effettiv tal-liġijiet li jiddikjaraw bħala illegali l-partiti jew l-organizzazzjonijiet li jippromwovu jew jinċitaw id-diskriminazzjoni razzjali ( 112 ) ; jistieden lill-awtoritajiet Pollakki jikkonformaw mar-rakkomandazzjonijiet tal-2019 tal-Kumitat tan-Nazzjonijiet Uniti dwar l-Eliminazzjoni tad-Diskriminazzjoni Razzjali ( 113 )

59. Jinsab imħasseb ħafna bid-deċiżjoni reċenti ( 114 ) meħuda mill-Ministru tal-Ġustizzja Pollakkbiex jitnieda l-ħruġ uffiċjali tal-Polonja mill-Konvenzjoni tal-Kunsill tal-Ewropa dwar il-prevenzjoni u l-ġlieda kontra l-vjolenza fuq in-nisa u l-vjolenza domestika (il-Konvenzjoni ta' Istanbul); iħeġġeġ lill-awtoritajiet Pollakki japplikaw b'mod prattiku u effettiv dik il-Konvenzjoni, inkluż billi jiżguraw l-applikazzjoni tal-leġiżlazzjoni eżistenti fil-pajjiż kollu, kif ukoll billi jipprovdu għadd suffiċjenti ta' postijiet ta' kenn ta' kwalità għan-nisa vittmi ta' vjolenza u t-tfal tagħhom; jibża' li dan il-pass jista' jkun daqqa ta' ħarta serja fir-rigward tal-ugwaljanza bejn is-sessi u d-drittijiet tan-nisa;

60. Jinnota li l-Istħarriġ II ta' Mejju 2020 dwar l-LGBTI mmexxi mill-Aġenzija tal-Unjoni Ewropea għad-Drittijiet Fundamentali jenfasizza żieda fl-intolleranza u l-vjolenza fil-Polonja kontra l-persuni LGBTI jew persuni meqjusa bħala LGBTI u xettiċiżmu totali lejn il-ġlieda tal-Gvern kontra l-preġudizzju u l-intolleranza mir-rispondenti LGBTI Pollakk, li rreġistraw il-perċentwali l-aktar baxxa mal-Unjoni kollha (4 % biss), u l-ogħla perċentwali ta' rispondenti li qalu li jevitaw li jmorru ċerti postijiet għax jibżgħu li jiġu attakkati, li jingħataw fastidju jew li jiġu mhedda (79 %);

61. Ifakkar, anke fil-kuntest tal-kampanja presidenzjali tal-2020, fil-pożizzjoni tiegħu espressa fir-riżoluzzjoni tiegħu tat-18 ta' Diċembru 2019, meta ddenunċja bil-qawwa kwalunkwe diskriminazzjoni kontra l-persuni LGBTI u l-ksur tad-drittijiet fundamentali tagħhom mill-awtoritajiet pubbliċi, inklużi d-diskors ta' mibegħda minn awtoritajiet pubbliċi u minn uffiċjali eletti, il-projbizzjoni tad-dimostrazzjonjiet Pride u l-protezzjoni inadegwata kontra attakki fuqhom u programmi ta' sensibilizzazzjoni, id-dikjarazzjonijiet ta' żoni fil-Polonja ħielsa mill-hekk imsejħa “ideoloġija LGBT”, u l-adozzjoni ta' “Karti Reġjonali tad-Drittijiet tal-Familja”, li jiddiskriminaw b'mod partikolari kontra familji b'ġenitur wieħed u familji LGBTI; jinnota n-nuqqas ta' kwalunkwe titjib fis-sitwazzjoni tal-persuni LGBTI fil-Polonja mill-adozzjoni ta' dik ir-riżoluzzjoni u li s-saħħa mentali u s-sikurezza fiżika tal-persuni LGBTI Pollakki huma partikolarment fir-riskju; ifakkar fil-kundanna ta' tali azzjonijiet mill-Kummissarju Pollakk għad-Drittijiet tal-Bniedem, li ressaq disa' lmenti quddiem il-qrati amministrattivi fejn argumenta li ż-żoni ħielsa mil-LGBTI jiksru d-dritt tal-Unjoni, u mill-Kummissjoni u l-organizzazzjonijiet internazzjonali; ifakkar li l-infiq taħt il-fondi ta' koeżjoni m'għandux jiddiskrimina abbażi tal-orjentazzjoni sesswali u li l-muniċipalitajiet li jaġixxu bħala impjegaturi jeħtiġilhom jirrispettaw id-Direttiva tal-Kunsill 2000/78/KE ( 115 ) , li tipprojbixxi d-diskriminazzjoni u l-fastidju minħabba l-orjentazzjoni sesswali fl-impjiegi ( 116 ) ; fid-dawl ta' dan, jesprimi t-tħassib serju tiegħu dwar il-fatt li l-Ministru tal-Ġustizzja ta appoġġ finanzjarju lil muniċipalitajiet li kienu esklużi mill-programm ta' ġemellaġġ Ewropew minħabba li adottaw dikjarazzjonijiet ta' “żoni ħielsa mil-LGBTI”; barra minn hekk, jinsab imħasseb ħafna li dan l-appoġġ finanzjarju se jingħata mill-Fond għall-Ġustizzja tal-Ministeru, li nħoloq biex jappoġġa lill-vittmi tal-kriminalità; jistieden lill-Kummissjoni tkompli tirrifjuta l-applikazzjonijiet għal finanzjament tal-Unjoni minn awtoritajiet li adottaw riżoluzzjonijiet bħal dawn; jistieden lill-awtoritajiet Pollakki jimplimentaw il-ġurisprudenza rilevanti tal-Qorti tal-Ġustizzja u tal-Qorti Ewropea tad-Drittijiet tal-Bniedem u f'dak il-kuntest biex jindirizzaw is-sitwazzjoni ta' konjuġi u ġenituri tal-istess sess bil-għan li tiġi żgurata t-tgawdija tagħhom tad-dritt ta' nondiskriminazzjoni fil-liġi u fil-fatt ( 117 ) ; jikkundanna l-kawżi kontra l-attivisti tas-soċjetà ċivili li ppubblikaw l-hekk imsejjaħ “Atlas tal-Mibegħda” li jiddokumenta każijiet ta' omofobija fil-Polonja; jistieden bil-ħeġġa lill-Gvern Pollakk jiżgura l-protezzjoni legali tal-persuni LGBTI kontra kull forma ta' reat ta' mibegħda u diskors ta' mibegħda;

62. Jiddeplora bil-qawwa l-arrest tal-massa ta' 48 attivist LGBTI fit-7 ta' Awwissu 2020, magħruf bħala “Stonewall Pollakk”, li jibgħat sinjal inkwetanti rigward il-libertà tal-kelma u tal-għaqda fil-Polonja; jiddeplora l-mod li bih ġew ittrattati d-detenuti, kif irrappurtat mill-Mekkaniżmu Nazzjonali ta' Prevenzjoni għall-Prevenzjoni tat-Tortura ( 118 ) ; jitlob kundanna immedjata mill-istituzzjonijiet Ewropej kollha tal-vjolenza mill-pulizija kontra l-persuni LGBTI fil-Polonja;

64. Jinnota li n-nuqqas ta' indipendenza tal-ġudikatura fil-Polonja diġà beda jaffettwa l-fiduċja reċiproka bejn il-Polonja u Stati Membri oħra, speċjalment fil-qasam tal-kooperazzjoni ġudizzjarja f'materji kriminali, minħabba li l-qrati nazzjonali rrifjutaw jew eżitaw milli jikkonsenjaw persuni Pollakki ssuspettati taħt il-proċedura tal-Mandat ta' Arrest Ewropew minħabba dubji serji dwar l-indipendenza tal-ġudikatura Pollakka; iqis li t-theddida għall-uniformità tal-ordni legali tal-Unjoni mid-deterjorament tal-istat tad-dritt fil-Polonja hija partikolarment serja; jirrimarka li l-fiduċja reċiproka bejn l-Istati Membri tista' terġa' tinkiseb biss meta jiġi żgurat ir-rispett għall-valuri minquxa fl-Artikolu 2 tat-TUE;

65. Jistieden lill-Gvern Pollakk jikkonforma mad-dispożizzjonijiet kollha relatati mal-istat tad-dritt u d-drittijiet fundamentali minquxa fit-Trattati, fil-Karta, fil-KEDB u fl-istandards internazzjonali tad-drittijiet tal-bniedem, u biex jinvolvi ruħu fi djalogu onest mal-Kummissjoni; jenfasizza li tali djalogu jeħtieġ li jsir b'mod imparzjali, kooperattiv u bbażat fuq l-evidenza; jistieden lill-Gvern Pollakk jikkoopera mal-Kummissjoni skont il-prinċipju ta' kooperazzjoni sinċiera kif stabbilit fit-TUE; jistieden lill-Gvern Pollakk jimplimenta malajr u bis-sħiħ id-deċiżjonijiet tal-tal-Qorti tal-Ġustizzja u jirrispetta l-preminenza tad-dritt tal-Unjoni; iħeġġeġ lill-gvern Pollakk iqis bis-sħiħ ir-rakkomandazzjonijiet tal-Kummissjoni ta' Venezja fl-organizzazzjoni tas-sistema ġudizzjarja, inkluż meta jkun qed iwettaq riformi ulterjuri tal-Qorti Suprema;

66. Jistieden lill-Kunsill u lill-Kummissjoni jżommu lura milli jinterpretaw b'mod dejjaq il-prinċipju tal-istat tad-dritt, u biex jużaw il-proċedura skont l-Artikolu 7(1) tat-TUE bil-potenzjal kollu tagħha billi jindirizzaw l-implikazzjonijiet tal-azzjoni tal-Gvern Pollakk għall-prinċipji kollha minquxa fl-Artikolu 2 tat-TUE, inkluż id-demokrazija u d-drittijiet fundamentali kif enfasizzat f'dan ir-rapport;

67. Jistieden lill-Kunsill jissokta bis-seduti ta' smigħ formali – li l-aħħar waħda minnhom saret saħansitra f'Diċembru 2018 – malajr kemm jista' jkun u biex jinkludi f'dawk is-seduti l-iżviluppi negattivi ewlenin u l-iktar reċenti kollha fl-oqsma tal-istat tad-dritt, id-demokrazija u d-drittijiet fundamentali; iħeġġeġ lill-Kunsill biex finalment jaġixxi skont il-proċedura tal-Artikolu 7(1) tat-TUE billi jikkonstata li hemm riskju ċar ta' ksur serju mir-Repubblika tal-Polonja tal-valuri msemmija fl-Artikolu 2 tat-TUE, fid-dawl tal-evidenza qawwija ta' dan kif muri f'din ir-riżoluzzjoni u f'tant rapporti ta' organizzazzjonijiet internazzjonali u Ewropej, il-ġurisprudenza tal-Qorti tal-Ġustizzja u l-Qorti Ewropea tad-Drittijiet tal-Bniedem u rapporti minn organizzazzjonijiet tas-soċjetà ċivili; jirrakkomanda bil-qawwa li l-Kunsill jindirizza rakkomandazzjonijiet konkreti lill-Polonja, kif previst fl-Artikolu 7(1) tat-TUE, bħala segwitu għas-seduti ta' smigħ, u jindika skadenzi għall-implimentazzjoni ta' dawk ir-rakkomandazzjonijiet; jistieden, barra minn hekk, lill-Kunsill biex jimpenja ruħu li jivvaluta l-implimentazzjoni ta' dawn ir-rakkomandazzjonijiet fi żmien xieraq; jistieden lill-Kunsill iżomm lill-Parlament infurmat regolarment u involut mill-qrib u jaħdem b'mod trasparenti, biex jippermetti parteċipazzjoni u sorveljanza sinifikanti mill-istituzzjonijiet u l-korpi kollha Ewropej u mill-organizzazzjonijiet tas-soċjetà ċivili;

68. Jistieden lill-Kummissjoni tagħmel użu sħiħ mill-għodod disponibbli għaliha, biex tindirizza riskju ċar ta' ksur serju min-naħa tal-Polonja tal-valuri li fuqhom hija bbażata l-Unjoni, b'mod partikolari proċeduri ta' ksur imħaffa u applikazzjonijiet għal miżuri interim quddiem il-Qorti tal-Ġustizzja, kif ukoll għodod baġitarji; jistieden lill-Kummissjoni tkompli żżomm lill-Parlament infurmat regolarment u involut mill-qrib;

o

o o

69. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni, lill-President, lill-Gvern u lill-Parlament tar-Repubblika tal-Polonja, lill-gvernijiet u lill-parlamenti tal-Istati Membri, kif ukoll lill-Kunsill tal-Ewropa u lill-Organizzazzjoni għas-Sigurtà u l-Kooperazzjoni fl-Ewropa.

(1) ĠU C 104 E, 30.4.2004, p. 408.

(2) COM(2003)0606.

(3) COM(2014)0158.

(4) Testi adottati, P8_TA(2016)0123.

(5) Testi adottati, P8_TA(2016)0344.

(6) Testi adottati, P8_TA(2017)0442.

(7) ĠU L 217, 12.8.2016, p. 53.

(8) ĠU L 22, 27.1.2017, p. 65.

(9) ĠU L 228, 2.9.2017, p. 19.

(10) ĠU L 17, 23.1.2018, p. 50.

(11) Testi adottati, P8_TA(2018)0055.

(12) Testi adottati, P9_TA(2019)0058.

(13) Testi adottati, P9_TA(2019)0101.

(14) Testi adottati, P8_TA(2019)0032.

(15) Testi adottati, P8_TA(2018)0204.

(16) Testi adottati, P9_TA(2020)0014.

(17) Testi adottati, P9_TA(2020)0054.

(18) Testi adottati, P8_TA(2016)0409.

(19) Testi adottati, P8_TA(2019)0111.

(20) Testi adottati, P9_TA(2019)0080.

(21) Testi adottati, P8_TA(2019)0349.

(22) Testi adottati, P8_TA(2019)0407.

(23) Is-Sentenza tal-Qorti tal-Ġustizzja tal-24 ta' Ġunju 2019, Il-Kummissjoni v. Il-Polonja, C-619/18, ECLI:EU:C:2019:531; is-sentenza tal-Qorti tal-Ġustizzja tal-5 ta' Novembru 2019, Il-Kummissjoni v. Il-Polonja, C-192/18, ECLI:EU:C:2019:924.

(24) COM(2017)0835.

(25) Ustawa z dnia 22 grudnia 2015 r. o zmianie ustawy o Trybunale Konstytucyjnym (Dz.U. 2015 poz. 2217).

(26) Ustawa z dnia 22 lipca 2016 r. o Trybunale Konstytucyjnym (Dz.U. 2016 poz. 1157).

(27) Is-Sentenza tat-Tribunal Kostituzzjonali tad-9 ta' Marzu 2016, K 47/15.

(28) Is-Sentenza tat-Tribunal Kostituzzjonali tal-11 ta' Awwissu 2016, K 39/16.

(29) is-Sentenza tat-Tribunal Kostituzzjonali tas-7 ta' Novembru 2016, K 44/16.

(30) Ara l-Opinjoni tal-Kummissjoni ta' Venezja tal-14 ta' Ottubru 2016 dwar il-Liġi tat-22 ta' Lulju 2016 dwar it-Tribunal Kostituzzjonali, Opinjoni nru 860/2016, paragrafu 127; Proposta Motivata tal-Kummissjoni tal-20 ta' Diċembru 2017, paragrafu 91 u paragrafi ta' wara.

(31) Ustawa z dnia 30 grudnia 2015 r. o zmianie ustawy o służbie cywilnej oraz niektórych innych ustaw (Dz.U. 2016 poz. 34).

(32) Ustawa z dnia 15 stycznia 2016 r. o zmianie ustawy o Policji oraz niektórych innych ustaw (Dz.U. 2016 poz. 147).

(33) Ustawa z dnia 28 stycznia 2016 r. Prawo o prokuraturze (Dz.U. 2016 poz. 177).

(34) Ustawa z dnia 28 stycznia 2016 r. Przepisy wprowadzające ustawę – Prawo o prokuraturze (Dz.U. 2016 poz. 178).

(35) Ustawa z dnia 18 marca 2016 r. o zmianie ustawy o Rzeczniku Praw Obywatelskich oraz niektórych innych ustaw (Dz.U. 2016 poz. 677).

(36) Ustawa z dnia 22 czerwca 2016 r. o Radzie Mediów Narodowych (Dz.U. 2016 poz. 929).

(37) Ustawa z dnia 10 czerwca 2016 r. o działaniach antyterrorystycznych (Dz.U. 2016 poz. 904).

(38) Ara l-Proposta Motivata tal-Kummissjoni tal-20 ta' Diċembru 2017, paragrafi 112–113.

(39) ENCJ, Dikjarazzjoni ta' Varsavja tat-3 ta' Ġunju 2016.

(40) OSKE/ODIHR, Dikjarazzjoni tas-Sejbiet Preliminari u l-Konklużjonijiet b'segwitu għall-Missjoni Limitata ta' Osservazzjoni Elettorali, 14 ta' Ottubru 2019.

(41) OSKE/ODIHR, Rapport Finali tal-Missjoni Limitata ta' Osservazzjoni Elettorali dwar l-elezzjonijiet parlamentari tat-13 ta' Ottubru 2019, Varsavja, 14 ta' Frar 2020.

(42) OSKE/ODIHR, Missjoni ta' Valutazzjoni Elettorali Speċjali, Dikjarazzjoni tas-sejbiet u l-konklużjonijiet preliminari dwar it-tieni rawnd ta' elezzjonijiet presidenzjali tat-12 ta' Lulju 2020, Varsavja, 13 ta' Lulju 2020.

(43) Il-Kummissjoni ta' Venezja, Opinjoni tat-8-9 ta' Diċembru 2017, CDL-AD(2017)031, paragrafu 43; ir-Rakkomandazzjoni tal-Kummissjoni (UE) 2018/103 tal-20 ta' Diċembru 2017 dwar l-istat tad-dritt fil-Polonja kumplimentari għar-Rakkomandazzjonijiet (UE) 2016/1374, (UE) 2017/146 u (UE) 2017/1520 (ĠU L 17, 23.1.2018, p. 50), paragrafu 25.

(44) Il-Kummissjoni ta' Venezja, CDL-AD (2002) 23, Opinjoni nru 190/2002, Kodiċi ta' Prassi Tajba fi Kwistjonijiet Elettorali. Linji gwida u rapport spjegattiv, 30 ta' Ottubru 2002; Ara, ukoll, Kummissjoni ta' Venezja, CDL-PI(2020)005rev-e, Rapport – Respect for Democracy Human Rights and Rule of Law during States of Emergency (Ir-Rispett tad-Drittijiet tal-Bniedem għad-Demokrazija u l-Istat tad-Dritt matul Stat ta' Emerġenza) — Riflessjonijiet, p. 23.

(45) Ara, ukoll, OSCE/ODIHR, Opinjoni dwar l-abbozz ta' att dwar regoli speċjali għall-elezzjoni ġenerali tal-President tar-Repubblika tal-Polonja msejħa fl-2020 (Dokument tas-Senat Nru 99), 27 ta' April 2020.

(46) Ir-Regolament (UE) 2016/679 tal-Parlament Ewropew u tal-Kunsill tas-27 ta' April 2016 dwar il-protezzjoni tal-persuni fiżiċi fir-rigward tal-ipproċessar ta' data personali u dwar il-moviment liberu ta' tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU L 119, 4.5.2016, p. 1).

(47) Ustawa z dnia 30 listopada 2016 r. o organizacji i trybie postępowania przed Trybunałem Konstytucyjnym (Dz.U. 2016 poz. 2072); ustawa z dnia 30 listopada 2016 r. o statusie sędziów Trybunału Konstytucyjnego (Dz.U. 2016 poz. 2073); Ustawa z dnia 13 grudnia 2016 r. – Przepisy wprowadzające ustawę o organizacji i trybie postępowania przed Trybunałem Konstytucyjnym oraz ustawę o statusie sędziów Trybunału Konstytucyjnego (Dz.U. 2016 poz. 2074).

(48) Il-Kummissjoni ta' Venezja, Opinjoni tal-14-15 ta' Ottubru 2016, paragrafu 128; NU, Kumitat tad-Drittijiet tal-Bniedem, Osservazzjonijiet konklużivi dwar is-seba' rapport perjodiku tal-Polonja, 31 ta' Ottubru 2016, paragrafi 7–8; Ir-Rakkomandazzjoni tal-Kummissjoni (UE) 2017/1520.

(49) Is-Sentenza tal-Qorti tal-Ġustizzja, 19 ta' Novembru 2019, A.K. et al. v. Sąd Najwyższy, C-585/18, C-624/18 u C-625/18, ECLI:EU:C:2019:982.

(50) Ustawa z dnia 20 grudnia 2019 r. o zmianie ustawy – Prawo o ustroju sądów powszechnych, ustawy o Sądzie Najwyższym oraz niektórych innych ustaw (Dz.U. 2020 poz. 190).

(51) Il-Kummissjoni ta' Venezja u DGI tal-Kunsill tal-Ewropa, Opinjoni Konġunta Urġenti tas-16 ta' Jannar 2020, CDL-PI(2020)002, paragrafi 51-55.

(52) Ara l-Proposta Motivata tal-Kummissjoni tal-20 ta' Diċembru 2017, COM(2017)0835, paragrafu 133. Ara wkoll OSKE-ODIHR, Opinjoni dwar Ċerti Dispożizzjonijiet tal-Abbozz tal-Att dwar il-Qorti Suprema tal-Polonja (skont is-sitwazzjoni fis-26 ta' Settembru 2017), 13 ta' Novembru 2017, p. 33.

(53) Is-Sentenza tal-Qorti tal-Ġustizzja tal-24 ta' Ġunju 2019, Il-Kummissjoni v. Il-Polonja, C-619/18, ECLI:EU:C:2019:531.

(54) L-Ordni tal-Qorti tal-Ġustizzja tas-17 ta' Diċembru 2018, Il-Kummissjoni v. Il-Polonja, C-619/18 R, ECLI:EU:C:2018:1021.

(55) Ustawa z dnia 21 listopada 2018 r. o zmianie ustawy o Sądzie Najwyższym (Dz.U. 2018 poz. 2507).

(56) OSKE-ODIHR, Opinjoni tat-13 ta' Novembru 2017, p. 7-20; Kummissjoni ta' Venezja, Opinjoni tat-8-9 ta' Diċembru 2017, paragrafu 43; Ir-Rakkomandazzjoni tal-Kummissjoni (UE) 2018/103, paragrafu 25; GRECO, Addendum għar-Rapport ta' Evalwazzjoni tar-Raba' Rawnd dwar il-Polonja (Artikolu 34 tar-Regoli ta' Proċedura) tat-18-22 ta' Ġunju 2018, paragrafu 31; Il-Kummissjoni ta' Venezja u DGI tal-Kunsill tal-Ewropa, Opinjoni Konġunta Urġenti tas-16 ta' Jannar 2020, paragrafu 8.

(57) Is-Sentenza tal-Qorti tal-Ġustizzja, 19 ta' Novembru 2019, A.K. et al. v. Sąd Najwyższy, C-585/18, C-624/18 u C-625/18, ECLI:EU:C:2019:982.

(58) Is-Sentenza tal-Qorti Suprema tal-5 ta' Diċembru 2019, III PO 7/19.

(59) Ir-Riżoluzzjoni tas-Sezzjonijiet Ċivili, Kriminali u tax-Xogħol Konġunti tal-Qorti Suprema tat-23 ta' Jannar 2020, BSA I-4110-1/2020.

(60) Is-Sentenza tat-Tribunal Kostituzzjonali tal-20 ta' April 2020, U 2/20.

(61) Il-Kummissjoni ta' Venezja u DGI tal-Kunsill tal-Ewropa, Opinjoni Konġunta Urġenti tas-16 ta' Jannar 2020, paragrafu 38.

(62) Il-Kummissjoni ta' Venezja u DGI tal-Kunsill tal-Ewropa, Opinjoni Konġunta Urġenti tas-16 ta' Jannar 2020, paragrafu 38.

(63) Is-Sentenza tal-Qorti tal-Ġustizzja tat-8 ta' April 2020, Il-Kummissjoni v. Il-Polonja, C-791/19 R, ECLI:EU:C:2020:277.

(64) Ustawa z dnia 8 grudnia 2017 r. o zmianie ustawy o służbie cywilnej oraz niektórych innych ustaw (Dz.U. 2018 poz. 3).

(65) Il-Kunsill Konsultattiv ta' Mħallfin Ewropej, Opinjonijiet tal-Bureau tas-7 ta' April 2017 u tat-12 ta' Ottubru 2017; OSKE-ODIHR, Opinjoni Finali dwar l-Abbozz ta' Emendi għall-Att dwar il-Kunsill Nazzjonali tal-Ġudikatura, 5 ta' Mejju 2017; il-Kummissjoni ta' Venezja, Opinjoni tat-8-9 ta' Diċembru 2017, p. 5-7; GRECO, Rapport ad hoc dwar il-Polonja (Artikolu 34 tar-Regoli ta' Proċedura) tad-19-23 ta' Marzu 2018 u Addendum tat-18-22 ta' Ġunju 2018; il-Kummissjoni ta' Venezja u DGI tal-Kunsill tal-Ewropa, Opinjoni Konġunta Urġenti tas-16 ta' Jannar 2020, paragrafi 42 u 61.

(66) Id-Deċiżjoni tal-Qorti Suprema tal-15 ta' Jannar 2020, III PO 8/18. Il-Deċiżjoni tal-Qorti Suprema tal-15 ta' Jannar 2020, III PO 9/18.

(67) Dwar dan is-suġġett, ara, ukoll, il-kawżi li ġejjin pendenti quddiem il-Qorti Ewropea tad-Drittijiet tal-Bniedem: Reczkowicz u tnejn Oħra v. Il-Polonja (numri tar-rikors 43447/19, 49868/19 u 57511/19), Grzęda v. Il-Polonja (numru 43572/18), Xero Flor w Polsce sp. z o.o. v. Il-Polonja (numru 4907/18), Broda v. Il-Polonja u Bojara v. Il-Polonja (numri 26691/18 u 27367/18), Żurek v. Il-Polonja (numru 39650/18) u Sobczyńska et al. v. Il-Polonja (numri 62765/14, 62769/14, 62772/14 u 11708/18).

(68) ENCJ, Ittra tal-21 ta' Frar 2020 mill-Bord Eżekuttiv tal-ENCJ. Ara wkoll l-ittra tal-4 ta' Mejju 2020 mill-Assoċjazzjoni Ewropea tal-Imħallfin li tappoġġa l-ENCJ.

(69) Ustawa z dnia 12 maja 2011 r. o Krajowej Radzie Sądownictwa (Dz.U. 2011 nr 126 poz. 714).

(70) Il-Kummissjoni ta' Venezja u DGI tal-Kunsill tal-Ewropa, Opinjoni Konġunta Urġenti tas-16 ta' Jannar 2020, paragrafu 45.

(71) Ara wkoll Kunsill tal-Ewropa, Bureau tal-Kunsill Konsultattiv ta' Mħallfin Ewropej (CCJE-BU), CCJE-BU(2018)6REV, 18 ta' Ġunju 2018.

(72) Il-Kummissjoni ta' Venezja u DGI tal-Kunsill tal-Ewropa, Opinjoni Konġunta Urġenti tas-16 ta' Jannar 2020, paragrafi 46-50.

(73) Is-Sentenza tal-Qorti tal-Ġustizzja tal-5 ta' Novembru 2019, Il-Kummissjoni v. Il-Polonja, C-192/18, ECLI:EU:C:2019:924.

(74) Ustawa z dnia 12 lipca 2017 r. o zmianie ustawy – Prawo o ustroju sądów powszechnych oraz niektórych innych ustaw (Dz.U. 2017 poz. 1452).

(75) OSKE/ODIHR, Opinjoni Interim Urġenti dwar l-Abbozz ta' Liġi li jemenda l-Att dwar l-Organizzazzjoni tal-Qrati Komuni, l-Att dwar il-Qorti Suprema u Ċerti Atti Oħra tal-Polonja (skont is-sitwazzjoni fl-20 ta' Diċembru 2019), 14 ta' Jannar 2020, p. 23-26; il-Kummissjoni ta' Venezja u DGI tal-Kunsill tal-Ewropa, Opinjoni Konġunta Urġenti tas-16 ta' Jannar 2020, paragrafi 44-45.

(76) OSKE/ODIHR, Opinjoni Interim Urġenti, 14 ta' Jannar 2020, p. 18-21; il-Kummissjoni ta' Venezja u DGI tal-Kunsill tal-Ewropa, Opinjoni Konġunta Urġenti tas-16 ta' Jannar 2020, paragrafi 24-30;

(77) Kominikazzjoni mill-Viċi Prosekutur Dixxiplinari tal-Imħallfin tal-Qrati Komuni, Lulju 2020, http://rzecznik.gov.pl/wp-content/uploads/2020/07/KomunikatFWS.pdf.

(78) OSKE/ODIHR, Opinjoni Interim Urġenti, 14 ta' Jannar 2020, p. 13-17; il-Kummissjoni ta' Venezja u DGI tal-Kunsill tal-Ewropa, Opinjoni Konġunta Urġenti tas-16 ta' Jannar 2020, paragrafi 31-43.

(79) Ustawa z dnia 27 lipca 2001 r. Prawo o ustroju sądów powszechnych (Dz.U. 2001 nr 98 poz. 1070).

(80) Il-Kummissjoni ta' Venezja, Opinjoni tat-8-9 ta' Diċembru 2017 dwar l-Att dwar r l-Att dwar l-Uffiċċju tal-Prosekutur Pubbliku, kif emendat, CDL-AD(2017)028, paragrafu 115.

(81) Ir-Rakkomandazzjoni tal-Kummissjoni (UE) 2018/103; Nazzjonijiet Uniti, Rapporteur Speċjali dwar l-indipendenza tal-imħallfin u l-avukati, Dikjarazzjoni tal-25 ta' Ġunju 2018; il-Kummissjoni Ewropea, Semestru Ewropew 2019: Country report Poland, 27 ta' Frar 2019, SWD(2019) 1020 final, p. 42; il-Presidenti tan-Network Ewropew tal-Kunsilli għall-Ġudikatura, in-Network tal-Presidenti tal-Qrati Supremi tal-UE u l-Assoċjazzjoni tal-Imħallfin Ewropej, ittra tal-20 ta' Settembru 2019; GRECO, Segwitu għall-Addendum għar-Rapport ta' Evalwazzjoni tar-Raba' Rawnd (Artikolu 34 tar-Regoli ta' Proċedura) – Il-Polonja, 6 ta' Diċembru 2019, paragrafu 65; PACE, Riżoluzzjoni 2316 (2020) tat-28 ta' Jannar 2020 dwar il-funzjonament tal-istituzzjonijiet demokratiċi fil-Polonja, paragrafu 4.

(82) Ara, ukoll, Kummissarju għad-Drittijiet tal-Bniedem tal-Kunsill tal-Ewropa, Ittra indirizzata lill-Prim Ministru tal-Polonja, 19 ta' Jannar 2018; id-Dikjarazzjoni Konġunta f'Appoġġ għall-Kummissarju Pollakk għad-Drittijiet tal-Bniedem, iffirmata minn ENNHRI, Equinet, GANHRI, IOI, OHCHR Ewropa, Ġunju 2019.

(83) Osservazzjonijiet tal-Kumitat tad-Drittijiet tal-Bniedem tan-NU (HRC) dwar is-seba' rapport perjodiku tal-Polonja, 23 ta' Novembru 2016, paragrafu 33.

(84) Il-Kummissjoni ta' Venezja u DGI tal-Kunsill tal-Ewropa, Opinjoni Konġunta Urġenti tas-16 ta' Jannar 2020, paragrafu 59.

(85) Is-Sentenza tal-Qorti tal-Ġustizzja tas-26 ta' Marzu 2020, Simpson v. Il-Kunsill u HG v. Il-Kummissjoni, Kawżi Magħquda C-542/18 RX-II u C-543/18 RX-II, ECLI:EU:C:2020:232, paragrafu 57.

(86) Ara wkoll l-Indiċi Dinji tal-Libertà tal-Istampa li fil-klassifika tiegħu l-Polonja niżlet mit-18 għat-62 post mill-2015 'l hawn.

(87) Pjattaforma tal-Kunsill tal-Ewropa għall-Promozzjoni tal-Protezzjoni tal-Ġurnaliżmu u s-Sikurezza tal-Ġurnalisti, Rapport Annwali 2020, Marzu 2020, p. 42.

(88) Il-Kunsill tal-Ewropa, Rakkomandazzjoni CM/Rec (2016)4 tat-13 ta' April 2016 tal-Kumitat tal-Ministri lill-Istati Membri dwar il-protezzjoni tal-ġurnaliżmu u s-sikurezza tal-ġurnalisti u ta' atturi oħra tal-midja.

(89) International Press Institute (IPI) Tracker on Press Freedom Violations Linked to COVID-19 Coverage, https://ipi.media/covid19-media-freedom-monitoring/.

(90) Il-Kunsill tal-Ewropa, l-Organizzazzjoni tal-Istati Amerikani et al., Dikjarazzjoni tal-Forum Globali dwar il-Libertà Akkademika, l-Awtonomija Istituzzjonali, u l-Ġejjieni tad-Demokrazija, 21 ta' Ġunju 2019.

(91) Ustawa z dnia 18 grudnia 1998 r. o Instytucie Pamięci Narodowej – Komisji Ścigania Zbrodni przeciwko Narodowi Polskiemu (Dz.U. 1998 nr 155 poz. 1016).

(92) Ara wkoll id-Dikjarazzjoni tat-28 ta' Ġunju 2018 mir-Rappreżentant tal-OSKE dwar il-Libertà tal-Midja.

(93) Ustawa z dnia 24 lipca 2015 r. – Prawo o zgromadzeniach (Dz.U. 2015 poz. 1485).

(94) Ustawa z dnia 13 grudnia 2016 r. o zmianie ustawy – Prawo o zgromadzeniach (Dz.U. 2017 poz. 579).

(95) Ara wkoll il-Komunikazzjoni tat-23 ta' April 2018 mill-Esperti tan-NU li tħeġġeġ lill-Polonja tiżgura parteċipazzjoni ħielsa u sħiħa waqt it-taħditiet dwar il-klima.

(96) Ittra lill-Kummissarju Pollakk għad-Drittijiet tal-Bniedem lill-Ministeru tal-Intern u l-Amministrazzjoni, 6 ta' Mejju 2020.

(97) Ustawa z dnia 15 września 2017 r. o Narodowym Instytucie Wolności – Centrum Rozwoju Społeczeństwa Obywatelskiego (Dz.U. 2017 poz. 1909).

(98) OSKE/ODIHR, Opinjoni dwar l-Abbozz ta' Att tal-Polonja dwar l-Istitut tal-Libertà Nazzjonali – Ċentru għall-Iżvilupp tas-Soċjetà Ċivili, Varsavja, 22 ta' Awwissu 2017.

(99) KESE, Rapport dwar id-Drittijiet Fundamentali u fl-Istat tad-Dritt: żviluppi nazzjonali minn perspettiva tas-soċjetà ċivili 2018-2019, Ġunju 2020, p. 41-42.

(100) KESE, Stqarrija għall-istampa “Pressjoni allarmanti fuq is-Soċjetà Ċivili: Membru Pollakk tal-KESE fil-mira ta' ritaljazzjoni tal-Gvern, u l-NGOs ma jistgħux jagħżlu aktar il-kandidati tagħhom stess”, 23 ta' Ġunju 2020.

(101) Stqarrija għall-istampa mill-Ministru għall-Ambjent, f'kooperazzjoni mal-Ministru għall-Ġustizzja, 7 ta' Awwissu 2020.

(102) Ustawa z dnia 6 kwietnia 1990 r. o Policji (Dz.U. 1990 nr 30 poz. 179).

(103) Osservazzjonijiet tal-Kumitat tad-Drittijiet tal-Bniedem tan-NU (HRC) dwar is-seba' rapport perjodiku tal-Polonja, 23 ta' Novembru 2016, paragrafi 39-40. Ara wkoll il-Komunikazzjoni mill-Esperti tan-NU li tħeġġeġ lill-Polonja tiżgura parteċipazzjoni ħielsa u sħiħa waqt it-taħditiet dwar il-klima, 23 ta' April 2018.

(104) EDPB, ittra dwar l-iżvelar tad-data tal-elezzjoni presidenzjali Pollakka, 5 ta' Mejju 2020.

(105) Il-Kummissarju għad-Drittijiet tal-Bniedem tal-Kunsill tal-Ewropa, Stqarrija tal-14 ta' April 2020.

(106) Fl-2017, l-abort minħabba difetti fetali ammontaw għal 97,9 % tat-trattamenti kollha: Ċentru għas-Sistemi tal-Informazzjoni dwar is-Saħħa, rapporti tal-Programm ta' Riċerka Statistika tal-Istatistika Pubblika MZ-29, kif ippubblikat fuq is-sit web tas-Sejm Pollakk. Sprawozdanie Rady Ministrów z wykonywania oraz o skutkach stosowania w 2016 r. ustawy z dnia 7 stycznia 1993 r. o planowaniu rodziny, ochronie płodu ludzkiego i warunkach dopuszczalności przerywania ciąży (Dz. U. poz. 78, z późnn. zm.).

(107) Ara wkoll id-dokument ta' analiżi tal-Kummissarju għad-Drittijiet tal-Bniedem tal-Kunsill tal-Ewropa ta' Diċembru 2017 bit-titlu “Women's sexual and reproductive health and rights in Europe” (“Is-saħħa sesswali u riproduttiva tan-nisa fl-Ewropa”); id-Dikjarazzjoni tat-22 ta' Marzu 2018 minn Esperti tan-NU li jagħtu pariri lill-Grupp ta' Ħidma tan-NU dwar id-diskriminazzjoni kontra n-nisa, u d-Dikjarazzjoni tal-14 ta' April 2020 mill-Kummissarju għad-Drittijiet tal-Bniedem tal-Kunsill tal-Ewropa.

(108) Ustawa z dnia 16 lipca 2020 r. o zmianie ustawy o zawodach lekarza i lekarza dentysty oraz niektórych innych ustaw (not yet published in the Official Journal).

(109) Ustawa z dnia 5 grudnia 1996 r. o zawodach lekarza i lekarza dentysty (Dz.U. 1997 nr 28 poz. 152).

(110) Is-Sentenza tal-Qorti Ewropea tad-Drittijiet tal-Bniedem tal-20 ta' Marzu 2007, Tysiąc v. Il-Polanja (rikors nru 5410/03); is-Sentenza tal-Qorti Ewropea tad-Drittijiet tal-Bniedem tal-20 ta' Marzu 2007, R. R. v. Il-Polonja (rikors nru 27617/04); is-Sentenza tal-Qorti Ewropea tad-Drittijiet tal-Bniedem tat-30 ta' Ottubru 2012, P. u S. v Il-Polonja (rikors nru 57375/08).

(111) Ir-riżoluzzjoni tal-PE tal-15 ta' Novembru 2017, paragrafu 18; PACE, Riżoluzzjoni 2316 (2020) tat-28 ta' Jannar 2020 dwar il-funzjonament tal-istituzzjonijiet demokratiċi fil-Polonja, paragrafu 14; Kumitat tad-Drittijiet tal-Bniedem tan-NU (HRC), Osservazzjonijiet konklużivi dwar is-seba' rapport perjodiku tal-Polonja, 23 ta' Novembru 2016, CCPR/C/POL/CO/7, paragrafi 15-18.

(112) Kumitat tan-Nazzjonijiet Uniti dwar l-Eliminazzjoni tad-Diskriminazzjoni Razzjali, Osservazzjonijiet konklużivi dwar it-tnejn u għoxrin sa l-erbgħa u għoxrin rapport perjodiku tal-Polonja, Awwissu 2019.

(113) Ibid.

(114) Ministeru tal-Ġustizzja, Stqarrija għall-Istampa “Proposta għad-denunzja tal-Konvenzjoni ta' Istanbul”, 25 ta' Lulju 2020.

(115) Id-Direttiva tal-Kunsill 2000/78/KE tas-27 ta' Novembru 2000 li tistabbilixxi qafas ġenerali għall-ugwaljanza fit-trattament fl-impjieg u fix-xogħol (ĠU L 303, 2.12.2000, p. 16);

(116) Il-Kummissjoni Ewropea, DĠ REGIO, ittra lill-awtoritajiet tar-reġjuni Pollakki ta' Lublin, Łódź, Małopolskie, Podkarpackie u Świętokrzyskie, 27 ta' Mejju 2020. Ara wkoll is-Sentenza tal-Qorti tal-Ġustizzja tat-23 ta' April 2020, Associazione Avvocatura per i diritti LGBTI, C-507/18, ECLI:EU:C:2020:289.

(117) Is-Sentenza tal-Qorti tal-Ġustizzja tal-5 ta' Ġunju 2018, Coman, C-673/16, ECLI:EU:C:2018:385; Is-Sentenza tal-Qorti Ewropea tad-Drittijiet tal-Bniedem tat-2 ta' Marzu 2010, Kozak v. Il-Polonja (rikors nru 13102/02); Is-Sentenza tal-Qorti Ewropea tad-Drittijiet tal-Bniedem tat-22 ta' Jannar 2008, E.B. v. Franza (rikors nru 43546/02); Is-Sentenza tal-Qorti Ewropea tad-Drittijiet tal-Bniedem tad-19 ta' Frar 2013, X u Oħrajn v. L-Awstrija (rikors nru 19010/07); Is-Sentenza tal-Qorti Ewropea tad-Drittijiet tal-Bniedem tat-30 ta' Ġunju 2016, Taddeucci and McCall v. L-Italja (rikors nru 51362/09); Is-Sentenza tal-Qorti Ewropea tad-Drittijiet tal-Bniedem tal-21 ta' Lulju 2015, Oliari u Oħrajn v. L-Italja (rikorsi nru 18766/11 and 36030/11); Is-Sentenza tal-Qorti Ewropea tad-Drittijiet tal-Bniedem tal-14 ta' Diċembru 2017, Orlandi u Oħrajn v. L-Italja (rikorsi nru 26431/12, 26742/12, 44057/12 u 60088/12); Is-Sentenza tal-Qorti Ewropea tad-Drittijiet tal-Bniedem tal-14 ta' Jannar 2020, Beizaras and Levickas v. Il-Litwanja (rikors nru 41288/15);

(118) Il-Kummissarju Pollakk għad-Drittijiet tal-Bniedem, Stqarrija għall-istampa, “The National Preventive Mechanism for the Prevention of Torture (KMPT) visits police places of detention after overnight detentions in Warsaw” (Il-Mekkaniżmu Nazzjonali ta' Prevenzjoni għall-Prevenzjoni tat-Tortura jżur il-postijiet ta' detenzjoni tal-pulizija wara d-detenzjonijiet imwettqa matul il-lejl f’Varsavja", 11 ta' Awwissu 2020, https://www.rpo.gov.pl/en/content/national-preventive-mechanism-prevention-torture-kmpt-visits-police-places-detention-after-overnight.

(119) Pożizzjoni tal-Episkopat Pollakk dwar il-kwistjonijiet ta' LGBT +, Awwissu 2020, https://episkopat.pl/wp-content/uploads/2020/08/Stanowisko-Konferencji-Episkopatu-Polski-w-kwestii-LGBT.pdf.

(120) Testi adottati, P8_TA(2019)0032.

(121) Espert Indipendenti tan-NU dwar il-ħarsien mill-vjolenza u d-diskriminazzjoni bbażati fuq l-orjentazzjoni sesswali u l-identità tal-ġeneru, Rapport dwar it-terapija ta' konverżjoni, Mejju 2020, https://undocs.org/A/HRC/44/53.